Betul Ke Yahudi Bangsa Yang Bijak Dan Terpilih?

Bila kita bercakap pasal Yahudi atau Bani Israel, mesti kita terbayang satu bangsa yang degil, keras kepala, banyak soal tapi bijak, sampai Allah SWT pun Yahudi ni nak tipu. Mana tidaknya, selepas Nabi Musa A.S berjaya membawa Bani Israel ni lari dari Firaun dan naik ke Gunung Tursina untuk menerima wahyu dari Allah SWT tentang Perintah 10 (Ten Commandments), turun-turun dari gunung tengok semua dah sembah lembu betina.

Padahal baginda tinggalkan kaum Yahudi ni selama 40 hari sahaja dengan saudara baginda Nabi Harun A.S. Bayangkan kalau tinggalkan lebih lama dengan tiada siapa nak jaga, lagilah kufur mereka ini. Tidak cukup dengan itu, macam-macam mereka minta dari Allah SWT melalui Nabi Musa A.S untuk beriman semula, hinggakan makanan dan minuman (manna dan salwa) pun turun dari langit depan mata mereka sendiri, itupun masih lagi berdolak dalik nak beriman semula.

Malah, kalau kita baca dalam Al-quran, banyak betul Allah SWT bagi diskaun dengan bangsa Yahudi ni, banyak keistimewaan yang diberi tak kurang juga pertolongan. Tapi, Yahudi ni insaf sekejap, lepas tu mula balik perangai lama. Timbul persoalan, betulkah mereka ni bangsa yang bijak dan terpilih. Maka, nak faham bangsa Yahudi ni kita perlu lihat semula sejarah mereka lebih kurang 2000 tahun yang lalu.

Semua orang tahu susur galur Yahudi ni bermula dari Nabi Ibrahim A.S dan keturunan baginda, iaitu Nabi Ismail AS dan Nabi Ishaq A.S. Dari susur galur Nabi Ismail A.S lahirlah bangsa Arab, manakala dari Nabi Ishaq A.S lahirlah bangsa Yahudi. Jadinya, bangsa Arab dengan Yahudi ni kira sepupulah atau lebih tepat serumpun (Gibbons, 2000) iaitu rumpun Semitik yang berpangkal galur dari Sam bin Nuh iaitu anak Nabi Nuh A.S. Maka, jika ada yang dikutuk kerana melabel Yahudi sebagai Anti-Semitik, ianya tidak adil sebab Pak Arab pun Semitik juga.

Cuma, Yahudi ni amat bangga dengan susur galur mereka sebab dari keturunan Nabi Ishaq A.S lahirnya ramai para nabi seperti Nabi Ya’qub A.S, Nabi Yusuf AS, Nabi Musa A.S, Nabi Yahya A.S, Nabi Sulaiman A.S dan Nabi Uzair A.S. Manakala, dari jalur keturunan Nabi Ismail A.S pula adalah Nabi Hud A.S, Nabi Salih A.S dan Nabi Shuaib A.S dan Nabi Muhammad S.A.W (Islam.net, 2000).

Tetapi, nama Nabi Ismail A.S jarang atau hampir tidak disebut dalam Taurat atau Injil kecuali semasa pengebumian Nabi Ibrahim A.S di Hebron, (Lings, 1991, m/s 3). Inilah salah satu sebab orang Yahudi memandang enteng keturunan Nabi Ismail A.S. Hikmah dari perkara ini adalah Allah SWT nak simpan nabi yang terbaik di pengakhiran juraian keturunan Nabi Ismail A.S.

Sejak penubuhan negara haram Israel tahun 1946 ramai antara kita yang menganggap Yahudi ni merupakan kaum terpilih, bijak dan sukar untuk ditewaskan. Walau bagaimanapun, sebenarnya jauh ribuan abad sebelum itu, Yahudi pernah dijajah oleh beberapa kuasa asing seperti Babylon, Parsi, dan Rom malah rumah ibadat mereka pernah dimusnahkan oleh tentera Rom. Jadual dibawah menunjukkan beberapa kuasa asing yang pernah memerintah bangsa Yahudi ketika dahulu (Ramli, 2017).

Tempoh

Kerajaan

Peristiwa Utama

587 sebelum masihi

Parsi

Kemusnahan pertama Haykal Sulaiman

538-333 sebelum masihi

Babylon

Yahudi kembali setelah dihalau dari Babylon dan membina Haykal Kedua sekitar tahun 520-515 sebelum masihi

333-63 sebelum masihi

Hellenistik (Greek-Parsi)

Penaklukan tentera Alexander The Great pada tahun 333 sebelum masihi. Greek telah membenarkan Yahudi untuk menguruskan negara mereka sendiri. Tetapi semasa pemerintahan Antiochus IV, Haikal Sulaiman telah dicemari.

635 sebelum masihi-313 masihi

Rom

Tentera Rom diketuai oleh Jeneral Titus telah menawan Jerusalem dan memusnahkan Haikal Kedua pada tahun 70 masehi maka bermula era bangsa Yahudi dihalau dan tersebar di serata dunia (Jews Diaspora)

313-636 masehi

Byzantine (Rom Timur)

Maharaja Constantine menganut agama Kristian dan mengisytiharkan hari Ahad sebagai hari cuti umum. Waktu ini juga diwujudkan Council of Nicea yang membincangkan perkara-perkara penting doktrin Kristian dengan dipengaruhi sedikit kepercayaan pagan lama Romawi.

636-1099 masehi

Arab

Masjid Kubah Batu (Kubah al-sakrah) telah dibina oleh Khalifah Abdul Malik bin Marwan

1099-1921 masehi

Tentera Salib

Tentera Salib datang dari Eropah untuk menawan Tanah Suci mengikut arahan Paus Urban II, dan berlaku pembantaian beramai-ramai populasi bukan Kristian termasuk Yahudi.

1291-1516 masehi

Dinasti Mamluk

Menamatkan pemerintahan tentera salib di Tanah Suci dan menjadikan Tanah Suci sebagai laluan pedagang antara Mesir dan Syria.

1516-1918 masehi

Empayar Uthmaniyyah

Semasa pemerintah Sultan Sulaiman al-Qanuni (1520-1566 masehi) dinding kota lama Jerusalem dibina kembali. Maka, populasi Yahudi makin meningkat.

1917-1948 masehi

British

British membenarkan orang Yahudi kembali ke Jerusalem dan membina penempatan sehingga terbinanya negara Israel.

Penguasaan kuasa asing terhadap Bangsa Yahudi

Dari jadual diatas terbukti bangsa Yahudi tidaklah sekuat mana pun. Malah kalau kita teliti, dari zaman Nabi Musa A.S hinggalah Kejatuhan Empayar Turki Uthmaniyah, mereka ni sukar atau tak pernah bangkit dari ditindas. Pernah sampai satu tahap, selepas lari dari Firaun merentas Laut Merah, mereka terpaksa merayau – rayau di tanah gersang selama 40 tahun (Israel Defence Force, 2015) semata-mata nak kembali ke Tanah Yang Dijanjikan yang mereka percaya bumi Palestin pada hari ini.

Timbul persoalan, macam mana Yahudi boleh kuat sampai hari ini, mereka kuasai boleh dikatakan hampir semua aspek kehidupan kita terutamanya tentang ekonomi. Ada dua faktor utama yang menyebabkan Yahudi menjadi kuat di penghujung kurun ke-18. Faktor yang pertama adalah kejatuhan Empayar Uthmaniyah dan faktor kedua adalah kemunculan individu berpengaruh dari kaum Yahudi yang nampak ruang dan peluang semasa Revolusi Industri di Eropah.

Menjengah abad ke-19 Empayar Uthmaniyyah mula menunjukkan tanda-tanda kelemahan dan bibit-bibit kejatuhan. Perkara ini disebabkan oleh kegagalan pemerintah Uthmaniyyah pada abad tersebut untuk bersaing dengan negara-negara Eropah di kelilingnya dan ditambah pula dengan hutang keliling pinggang. Untuk mengatasi masalah ini Sultan Mahmud II (20 July 1785 – 1 July 1839) mula melancarkan pembaharuan yang dinamakan Tanzimat atau Pembaharuan (Mango, 2010), seperti wawasan yang pernah kita ada dulu dengan harapan dapat menjadikan Empayar Uthmaniyyah kuat semula sewaktu zaman Sultan Muhammad Al-Fatih yang berjaya menawan Kota Constantinople.

Zaman pembaharuan ini sebenarnya banyak mengikut acuan barat, sebagai contoh serban yang pernah dipakai oleh sultan-sultan Uthmaniyyah ditukar kepada tarbus, jubah ditukar kepada kot, sistem pentadbiran Kerajaan dan kewangan semuanya dirombak mengikut acuan Barat, pendek kata Tanzimat ni memberi impak kepada keseluruhan hidup negara yang bernaung dibawah Empayar Turki Uthmaniyah. Tapi malangnya, pembaharuan ini tidak berjaya, sehinggalah Empayar Turki Uthmaniyyah dibubarkan dan berdirinya Kerajaan Republik Turki yang baharu pada tahun 1926.

Pada abad yang sama kebanyakan negara-negara di Eropah semakin maju dari segenap aspek ekonomi, sains dan teknologi dan sedang mengalami Revolusi Industri. Pada waktu tersebut, boleh dikatakan kebanyakan urusan yang melibatkan kewangan di Eropah dikuasai oleh orang Yahudi dan salah seorangnya adalah Mayer Amschel Rothschild yang hidup antara 23 Februari 1744 – 19 September 1812 (The Rothschild Archive, 2009).

Walaupun menguasai sektor kewangan, tetapi orang-orang Yahudi ketika itu tidaklah terlalu berani sampai menuntut tanah untuk mereka. Melalui keluarga Rothschild inilah Yahudi mula menguasai dunia. Lima orang anak lelaki Mayer Amschel Rothschild dihantar untuk buka bank di lima bandar utama di Eropah iaitu di Jerman (Frankfurt), Itali (Naples), Austria (Vienna), Britain (London) dan Perancis.

Sejak dari itu, pembiayaan untuk membangunkan ekonomi negara-negara Eropah memang banyak bergantung dari keluarga ini dan keluarga Yahudi yang lain termasuk pembiayaan untuk Perang Dunia Pertama dan Kedua dan juga kepentingan dalam Terusan Suez.  Apabila wang dan ekonomi (hutang Empayar Turki Uthmaniyyah dengan bank-bank Eropah) dah mereka kuasai maka mudahlah untuk mereka menguasai pemimpin-pemimpin dunia sehinggalah membolehkan Theodore Herzl (1860-1904) menggunakan pengaruhnya untuk memujuk British memberikan tanah Palestin untuk membina negara Yahudi walaupun Sultan Abdul Hamid II bermati-matian tidak mahu menyerahkan tanah kiblat pertama umat islam itu.

Berdasarkan huraian yang diberikan, wajarkah kita kita selaku umat islam terlalu kerap sangat mengatakan Yahudi ini bangsa terpillih, bijak dan sebagainya. Yahudi berjaya menguasai dunia disebabkan mereka bersatu dan belajar dari jerih payah penindasan yang dihadapi berabad lamanya. Selain itu, mereka juga rajin dan cekap menghidu ruang dan peluang untuk berjaya, sehingga dikatakan dalam sesebuah peperangan, orang Yahudi sebenarnya memberi bantuan kepada kedua-dua belah pihak agar peratusan menang dan kalah mereka adalah 50-50. Jadi benarlah janji Allah SWT, yang berusaha keras akan berjaya.

Memang benar dalam Al-quran banyak menceritakan tentang Bani Israel atau Yahudi dan juga memuji mereka. Tetapi, kita jangan lupa banyak juga ayat Al-quran yang mengutuk Bani Israel dek kedegilan dan keangkuhan mereka. Bani Israel dijadikan contoh dalam Al-quran agar kita mengambil iktibar bahawa yang dipuji juga akan dikeji kalau ingkar perintah Tuhan.

Sebaliknya, kita perlu renung dalam-dalam akan firman Allah S.W.T dalam Surah Ali-Imran ayat 110 yang bermaksud “Kamu (umat Islam) adalah umat terbaik yang dilahirkan untuk manusia, (kerana kamu) menyuruh (berbuat) yang makruf, dan mencegah dari yang mungkar, dan beriman kepada Allah. Sekiranya Ahli Kitab beriman, tentulah itu lebih baik bagi mereka.

Di antara mereka ada yang beriman, namun kebanyakan mereka adalah orang-orang fasik.). Melalui jaminan Allah SWT ini sepatutnya menjadi motivasi kepada kita agar terus menempa kejayaan seterusnya menjadi contoh kepada umat lain, bukannya asyik meratib dan takut kepada Israel dan sekutunya. Yahudi ada otak, kita pun ada otak, Yahudi ada dua tangan kita pun ada dua tangan. Jadi tak ada bezanya kita dengan mereka, yang berbeza cuma usaha kita sahaja.

RUJUKAN:

Gibbons, Ann. (2000, October 30). Jews and Arabs share recent ancestry. Science | AAAS. https://www.science.org/content/article/jews-and-arabs-share-recent-ancestry

Islam.net. (2000, May 18). Number of Prophets and those who are Arabs – Islamweb – Fatwas. إسلام ويب – سعادة تمتد. https://www.islamweb.net/en/fatwa/81951/number-of-prophets-and-those-who-are-arabs

Israel Defense Force. (2015, April 8). Jewish people’s 3,000 year-old connection to the desert remains strong. https://www.idf.il/en/minisites/training-and-preparation/jewish-people-s-3-000-year-old-connection-to-the-desert-remains-strong/

Lings, M. (1991). Muhammad: His life based on the earliest sources. Dar Al Wahi Publication.

Mango, A. (2010). From the Sultan to ataturk: Turkey. Haus Publishing.

Ramli, M. D. (2017). Sejarah Yahudi. Hijaz Record Publishing.

The Rothschild Archive. (2009). Exhibitions ‹ Rothschild timeline :: The Rothschild archive. Home :: The Rothschild Archive. https://www.rothschildarchive.org/exhibitions/timeline/

Artikel dikirimkan oleh Khairul Ashraff untuk The Patriots.


Bagaimana Muzik Uthmaniyyah Mempengaruhi Mozart?

Bagi sesiapa yang pernah dihantar oleh ibu bapa untuk belajar seni muzik terutamanya mempelajari permainan instrumen piano, kertas skor dan irama Piano Sonata yang merangkumi bahagian Alla Turca pasti sudah tidak asing lagi bagi mereka. Namun tahukah anda sejarah dan asal usul skor muzik karya Mozart ini?

Alla Turca adalah gerakan ketiga dan terakhir dari komposisi Piano Sonata No. 11 di A major (K. 331 / 300i). Ia juga dikenali sebagai “Turkish Rondo” dan “Turkish March”. Kemungkinan besar dicipta oleh Mozart di Vienna atau Salzburg sekitar tahun 1783 (walaupun beberapa sumber mencadangkan Paris sebagai lokasi asal dan 1778 sebagai tarikh).

Rondo itu diberi gelaran oleh Mozart sendiri sebagai Alla turca kerana karya itu menggunakan corak melodi dan irama khas yang ditiru dari kumpulan pancaragam Mehter tentera Janissari Uthmaniyyah. Irama ini sangat popular di Eropah pada akhir abad ke-18.

Pengaruh Turki terhadap muzik barat datang melalui muzik yang dimainkan oleh kumpulan pancaragam tentera Turki Uthmaniyyah atau lebih dikenali sebagai ‘Mehter’ yang pada masa itu merupakan satu-satunya pancaragam tentera yang wujud di Eropah.

Suatu ketika dahulu ia amat popular di kalangan komposer muzik barat seperti Mozart hingga beliau menulis karya muziknya dengan gaya Turki (alla Turca), muzik Turki pada masa itu dikenali melalui kumpulan mehter dalam pasukan tentera mereka.

Itulah sebabnya karya muzik yang dipengaruhi oleh Turki dan dihasilkan oleh komposer seperti Mozart, Beethoven atau Strauss berada dalam ‘ritm march’ (rentak perarakan) sebagaimana nama-nama gelaran diberikan untuk irama sebegini, contohnya Turkish March.

Pengaruh muzik Turki yang lain pada muzik klasik barat juga dapat dilihat dalam format ketenteraan/pancaragam : penggunaan gendang, symbal, penglibatan instrumen tembaga, ciri monumental simfoni muzik, penggunaan rentak Turki dan lain-lain.

Kumpulan Mehter ‘Uthmaniyyah, yang meningkatkan perasaan takut dalam jiwa mvsuh pada masa per4ng menjadi sumber inspirasi bagi orang Eropah, yang sangat mempengaruhi gaya muzik mereka

Turquerie adalah istilah yang digunakan bagi merujuk kepada satu trend di Eropah abad ke-17 yang cenderung terpengaruh dengan pelbagai elemen Turki, ia muncul dalam banyak bentuk, dari fesyen, kulinari, hinggalah ke bidang seni di Eropah.

Turquerie memiliki pengaruh yang jelas terhadap muzik, yang merupakan salah satu bentuk seni yang paling ketara sejak abad ke-17. Ketika fesyen Turki tersebar, salah satu perkara yang paling menarik minat orang Eropah adalah kumpulan pancaragam t3nt3ra Uthmaniyyah, atau Mehter.

Perkataan mehter, atau mihter dalam bahasa Parsi, mewakili gabungan antara perkataan akbar (lebih besar) dan azam (sangat hebat, tinggi) dalam bahasa Arab. Kata jamaknya adalah “mehteran.”

Tempat di mana Mehter berlatih dikenali sebagai mehterhane.Ketika pemuzik Barat mendengar lagu-lagu Mehter, mereka membentuk gerakan muzik yang dikenali sebagai Alla Turca, yang bermaksud gaya Turki dalam bahasa Itali. Hampir 150 karya opera dan balet yang berkaitan dengan peristiwa mengenai orang Turki ditulis pada abad ke-18 di Eropah.

Bagi orang Turki, bahkan sebelum munculnya Empayar Uthmaniyyah, kumpulan mehter adalah simbol kedaulatan. Oleh itu, terdapat pelbagai alat muzik seperti gendang yang akan sentiasa berada di mana jua sultan berada, dan persembahan kecil yang disebut upacara nevbet dilakukan pada waktu-waktu tertentu yang diperlukan.

Sultan Kayqubad III dari Kesultanan Rum yang merdeka dari Empayar Seljuk menghadiahkan sebuah gendang, bersama dengan bendera dan sepanduk, kepada Osman Gazi, pengasas Empayar Uthmaniyyah, sebagai tanda pengiktirafan terhadap kedaulatan kerajaan beyliknya.

Peranan utama kumpulan mehter adalah memainkan lagu-lagu per4ng sebagai persiapan bertempvr di medan per4ng. Mereka mendorong para prajurit untuk lebih bersemangat dan dinamik dalam pertempvran, membuat mereka kekal bermoral, berdisiplin tinggi, patriotik dan menanamkan rasa takut pada mvsuh mereka melalui irama-irama yang penuh semangat ke-Turki-an

Ketika mereka sedang mengepvng kubu mvsuh, ser4ngan dilakukan pada selang waktu tertentu untuk merob0hkan benteng kubu. Tune yang berbeza dimainkan oleh mehter untuk memastikan kelancaran pengumpulan semula pasukan t3nt3ra dan yang lain untuk memberi isyarat rehat. Semua komposisi ini bertujuan untuk mengekalkan kestabilan jiwa dan rohani para pejuang.

Muzik boleh memberi kesan positif dan negatif kepada haiwan semasa pertempvran. Orang Turki menyedari bahawa terdapat beberapa melodi menjadikan haiwan lebih cekap dalam per4ng. Kuda akan lebih aktif ketika mendengar irama tertentu dimainkan Mehter dan, seperti tentera, mereka akan bertambah berani, membesar dan tiada rasa takut terhadap mvsuh.

Melodi kepahlawanan yang dimainkan semasa pergi berper4ng dicipta berdasarkan idea untuk menanamkan semangat dan keberanian dalam jiwa pasukan serta menimbulkan rasa ketakutan pada jiwa mvsuh semasa pertempvran. Pengaruh muzik mehter bukan sahaja kepada tentera tetapi haiwan juga dipercayai menerima kesannya.

Semasa pertempvran, tangisan ribuan t3nt3ra, bunyi langkah kaki kuda dan kebingitan bunyi pedang bertembung pedang menyebabkan suasana kacau bilau yang cukup besar. Ditambah lagi dengan alunan irama Mehter menyebarkan rasa gerun di kalangan barisan jeneral mvsuh.

Sejarawan Barat menyatakan bahawa bunyi gendang, kös (gendang besar), naqqara (gendang Timur Tengah dimainkan secara berpasangan) dan zurna (serunai), bunyi kuda dan tentera menyebabkan rasa ngeri yang cukup kuat untuk menakutkan mvsuh.

Tentera Uthmaniyyah tidak lagi dilihat sebagai elemen ketakutan setelah tamparan yang mereka terima dalam Pengepvngan Vienna yang kedua (1683). Ketakutan digantikan oleh rasa ingin tahu dan kekaguman, dan pancaragam Mehter menjadi salah satu sumber kekaguman ini. Ketika komposer Jerman, Richard Wagner mendengar lagu-lagu Mehter, dia tidak boleh tidak mengatakan, “inilah yang dinamakan muzik yang sebenar.”

Orang Eropah tidak dapat melupakan kehebatan dan keagungan lagu-lagu dari muzik Mehter untuk jangka waktu yang panjang. Sehingga tahun 1700-an, jenis muzik pancaragam tentera Eropah kebanyakannya terdiri daripada penggunaan instrumen angin (yang ditiup).

Pada pertengahan tahun 1700-an, Mehter sangat digemari dari segi pakaian, alat muzik dan lagu-lagu mereka; dan kumpulan quasi-Mehter ditubuhkan untuk tentera di Eropah, terutamanya di Prussia, Rusia dan Austria, beberapa di antaranya bahkan memainkan irama gaya ‘Turkish March’.

Mereka mula mengambil irama asas dari muzik Mehter untuk alat perkusi mereka. Itu adalah titik perubahan untuk muzik ketenteraan dan juga muzik klasikal. Seiring peredaran waktu, mereka membawa perubahan pada muzik ketenteraan, menjadi asas kepada kumpulan pancaragam ketenteraan hari ini.

Wolfgang Amadeus Mozart adalah komposer yang memperkenalkan istilah “Turk” kepada muzik semasa zaman klasikal dari mana istilah Turquerie muncul. Dia merasa kagum setelah mendengar kerancakan irama dimainkan pasukan Mehter Turki yang tiba di Vienna bersama utusan Uthmaniyyah. Oleh itu, dia menulis banyak skor sonata, konserto dan opera menggunakan piano dalam gaya “Alla Turca”.

Mozart, yang karya seninya merangkumi kisah-kisah dongeng magikal dari Timur, menambahkan lebih banyak instrumen perkusi untuk karya-karyanya di bawah pengaruh Mehter dan membuat muzik Turki sesuai mengikut pemahamannya sendiri. Dengan cara ini, dia mengeluarkan pendengar dari suasana muzik Barat klasik dan mengheret mereka ke suasana eksotik. Johann Wolfgang Franck, Carlo Francesco Pollarolo, Christoph Willibald Gluck, Johann Michael Haydn, Joseph Haydn, Niccolo Piccini, Carl Maria Friedrich Ernst von Weber, Gioacchino Rossini dan Franz Peter Schubert adalah antara komposer paling terkenal yang menghasilkan karya dalam gaya Alla Turca

.“Rondo-Alla Turca,” bahagian terakhir dari Piano Sonata No. 11 (K. 331), yang ditulisnya di Paris pada tahun 1778, dan “Die Entführung aus dem Serail” (“Penculikan dari Seraglio”), yang dia hasilkan pada tahun 1782, adalah antara karya paling terkenal dalam gaya ini. Sebagai tambahan, motif muzik Turki boleh dikesan dalam banyak karya piano opera nya yang lain.

Dalam komposisi ini, seseorang boleh memerhatikan harmoni statik, berulang antara not major dan minor, timbrel yang bingit dan kord bass yang lunak cuba mencerminkan elemen perkusi Mehter.

RUJUKAN:

Quora – Why is Wolfgang Mozart’s “Rondo Alla Turk” Called As Turkish March?


Peninggalan Villa Rom Di Bawah Kebun Anggur

Berita yang baru sahaja berlaku (26 Mei), pihak berkuasa di bandar kecil Negrar di Valpolicella, 516 km ke utara ibu kota Rome, Itali mengumumkan penemuan lantai dan tapak asas (foundation) sebuah Villa Rom (sejenis banglo mewah luar kota pada zaman Rom) tertanam beberapa meter ke dalam tanah di dalam sebuah kebun anggur di pinggir bandar itu.

Usaha carigali telah lama dilakukan sejak seabad yang lalu tetapi hanya baru-baru ini dapat direalisasikan. Usaha untuk mendapatkan persetujuan antara pemilik kebun dan majlis perbandaran sedang dijalankan supaya tapak arkeologi yang bernilai ini dapat dibaikpulih dan dibuka kepada orang awam.

Pihak majlis perbandaran di Negrar berkata mereka akan membantu dari segi dana dan mengharapkan kerjasama daripada pakar arkeologi dan penduduk setempat dalam usaha untuk membongkar artifak zaman Rom yang masih tertanam di kawasan sekitar. Di sini saya akan menceritakan serba sedikit sistem perumahan pada ketika Tamadun Rom berkuasa.

SISTEM PERUMAHAN PADA ZAMAN ROM

Tidak jauh beza sebenarnya sistem perumahan pada zaman kemuncak kegemilangan Rom sebagai sebuah tamadun dengan sistem perumahan pada hari ini. Apa yang membezakan ketika tamadun Rom dan masa kini adalah kemampuan rakyatnya memiliki kediaman.

KAWASAN BANDAR

Pada zaman itu, rakyat biasa di bandar-bandar besar atau kota akan tinggal di dalam sebuah pangsapuri yang biasa dibina tiga hingga lima tingkat atau boleh menjangkaui ke tujuh tingkat. Sesebuah unit akan menempatkan antara 30-50 penghuni bergantung kepada keluasan unit itu. (Kalau COVID-19 wujud zaman itu, mesti ramai yang dijangkiti!).

Perumahan ini dinamakan ‘Insulae’. Struktur binaan insulae ini agak unik kerana bangunan ini menempatkan sumber air dan juga tempat untuk memasak di laman tengah yang dikelilingi oleh unit kediaman. Jadi tujuan unit kediaman itu hanya sebagai tempat tidur sahaja.

Tingkat bawah biasanya diperuntukkan kepada kedai-kedai menjual pelbagai barangan yang akan menghadap ke bahagian jalan raya. Manakala apartment yang agak besar akan dibina di bahagian bawah sebelum unit yang lebih kecil dibina di kedudukan atas. Kebanyakan insulae tidak dibina dengan ciri keselamatan yang ketat dan sering terjadi runtuhan ataupun kebakaran kerana kebanyakan dibina dengan kayu dan tanah liat sahaja.

Berbeza pula dengan kediaman orang-orang elit yang dinamakan sebagai ‘Domus’. Domus ini boleh kita samakan cirinya dengan banglo mewah orang kenamaan sekarang. Mudahnya, boleh tonton drama atau filem yang bercirikan Roman untuk mendapatkan gambaran tentang rumah jenis ini. Domus dibina berlantaikan mozek dan dihiasi dengan corak fresco di dinding-dinding mereka. Terdapat satu ruang tengah yang dipanggil ‘atrium’ yang dikelilingi oleh bilik-bilik penghuni rumah.

Bilik-bilik juga mempunyai fungsi tersendiri seperti bilik penyimpanan barang, dapur, pejabat, bilik tidur, ruang tamu dan sebagainya. Penggunaan mozek dan fresco pada zaman itu adalah sangat mahal dan hanya bangsawan dan kerabat diraja sahaja yang mampu memilikinya. Inilah ciri masyarakat Rom yang sangat jelas membezakan golongan marhaen dengan pemimpin tertinggi negara.

KAWASAN LUAR BANDAR

Penduduk yang tinggal di luar kota, di kampung-kampung biasanya tinggal di dalam rumah kecil seperti pondok yang dibina dengan kayu-kayu dan ditutupi dengan bumbung jerami. Manakala golongan hartawan pula akan membina sebuah rumah bercirikan domus yang dinamakan ‘Villa’. Villa ini diibaratkan seperti rumah rehat atau istana hinggap di luar kota.

Antara villa yang paling lengkap strukturnya yang masih bertahan adalah Villa Romana del Casale di Pulau Sicily, Itali. Ini kerana kebanyakan villa musnah dalam beberapa kejadian seperti gempa bumi, tanah runtuh atau dimamah lahar letusan gunung berapi yang berlaku ribuan tahun.

Villa Poppaea antara contoh kediaman yang tenggelam 10 meter ke dalam tanah kerana lahar gunung berapi Vesuvius yang meletus tahun 79 Masihi. Kediaman yang terletak berhampiran pantai ini (villa maritima) juga dikenali sebagai Villa Oplontis kerana terletak di pekan kecil Oplontis (sekarang dikenali dengan Naples) ketika diekskavasi.

Dikatakan villa ini dimiliki oleh Maharaja Nero yang menempatkan isteri keduanya, Maharani Poppaea Sabina ketika berkunjung ke luar kota Rom berdasarkan beberapa penemuan artifak yang tertulis nama maharani tersebut yang dijadikan nama rasmi kepada penemuan villa berkenaan.

Penemuan terbaharu di Nagrar, menambahkan lagi koleksi villa yang berjaya di carigali yang bertebaran lokasinya bukan sahaja di seluruh Itali, bahkan di seluruh kawasan yang pernah dinaungi oleh Empayar Rom.=

RUJUKAN:

Becker, J. (n.d.). Roman Domestic Architecture (domus) (article) | Khan Academy. Khan Academy. Retrieved May 28, 2020, from https://www.khanacademy.org/humanities/ancient-art-civilizations/roman/beginners-guide-rome/a/roman-domestic-architecture-domus

Rank, S. M. (2013, November 19). The Romans – Housing – History. History. Retrieved May 28, 2020, from https://www.historyonthenet.com/the-romans-housing

(n.d.). Ancient Roman Houses – History Facts For Kids. History For Kids. Retrieved May 28, 2020, from https://www.historyforkids.net/roman-houses.html

(2020, May 26). NEGRAR AN ARCHEOLOGICAL TREASURE UNDER THE VINES. Comune Di Negrar Di Valpolicella. Retrieved May 28, 2020, from https://www.facebook.com/ComunediNegrar/posts/1505771282922742


Hakeem Menggegar Dunia Perakaunan

Bohonglah sebut saja Melayu, ada saja label negatif yang dilemparkan seperti tidak berdisiplin, tidak tahu mengurus masa dan kerap terlibat dalam gejala negatif. Tetapi bila ada berita positif membabitkan orang Melayu, jarang ia diketengahkan di luar sana atau dikatakan ini kejayaan negara. Maaf, cerita-cerita positif ini harus dikeluarkan bagi membolehkan orang Melayu berbangga dengan kisah kejayaan individu-individu hebat ini.

Salah seorang yang berjaya mencorak kejayaan dalam bidang akademik ialah Hakeem Mohammad Akmal, 18, seorang pelajar program Certified Accounting Technician (CAT) Fakulti Perakaunan Universiti Teknologi MARA (UiTM). Baru-baru ini, dia berjaya mendapat skor penuh 100 peratus bagi kertas FA1 Recording Financial Transactions sekali gus mencipta sejarah dunia dengan berada di tempat pertama bagi subjek berkenaan. Hakeem memperoleh skor penuh berkenaan dalam sesi Julai – Disember 2019 seterusnya berjaya mengekalkan kecemerlangan selepas memperoleh keputusan 9A pada peperiksaan Sijil Pelajaran Malaysia (SPM) tahun lalu.

Bagi bekas pelajar Sekolah Berasrama Penuh Integrasi Gombak itu, dia tidak pernah terfikir akan mendapat markah sedemikian rupa memandangkan dirinya tidak mempunyai pengetahuan asas dalam bidang perakaunan. Hakeem berkata, “Sebelum ini saya mengambil jurusan sains tulen di peringkat sekolah menengah, namun saya buat keputusan tukar haluan kerana ingin mencuba sesuatu yang baru dan lebih mencabar. Alhamdulillah urusan saya dipermudahkan apabila dikelilingi rakan serta tenaga pengajar yang banyak membantu walaupun saya terlalu banyak bertanya.”

Naib Canselor UiTM, Prof Emeritus Datuk Ir Dr Mohd Azraai Kassim menyifatkan pencapaian Hakeem sebagai satu kebanggaan kepada UiTM. Dalam satu kenyataan, beliau berkata, “Pencapaian itu melayakkan beliau dianugerahkan gelaran tertinggi di Malaysia dan di dunia oleh badan profesional perakaunan, The Association of Chartered Certified Accountants (ACCA), United Kingdom. Kejayaan tersebut membuktikan dengan kesungguhan dan usaha yang gigih serta sokongan padu pihak universiti, rakyat Malaysia boleh mencapai pengiktirafan di arena global.”

Bila ditanya berkenaan tips pembelajarannya, Hakeem yang juga anak ketiga daripada lima beradik itu masih keluar bersama rakan melakukan aktiviti seperti menonton wayang dan bersukan, namun dia meletakkan had supaya tidak leka. Tambahnya, “Jangan lagho (leka) sangat, kena pandai ‘control’ (kawal). Tugas kita sebagai penuntut harus belajar sampai dapat yang terbaik, jangan pula terbaik dalam melepak. Saya juga bertuah kerana pensyarah yang mengajar kertas ini banyak membantu biarpun di luar waktu kelas. Saya pula seorang yang tidak akan puas selagi tidak faham sesuatu perkara. Di sini, saya dapat lihat kerjasama daripada tenaga pengajar dan penuntut amat penting untuk sama-sama berjaya kerana jika sebelah pihak saja yang bersungguh-sungguh mungkin tidak akan ke mana.”

Dia kini merancang melanjutkan pengajian dalam bidang percukaian di UiTM melalui ACCA memandangkan jurusan tersebut kelihatan mencabar dan mempunyai peluang pekerjaan yang luas. Hakeem berkata lagi, “Zaman sekarang kita perlu bijak mengatur langkah. Belajar sesuatu yang boleh mendatangkan kebaikan pada masa depan dan bukan sekadar untuk memenuhi minat. Minat boleh datang kemudian, yang penting kesungguhan untuk mengubah masa depan. Kelilingi juga diri dengan orang yang positif dan rajin. Itu semua menyumbang kepada kejayaan tanpa kita sedari. Insya-Allah, kejayaan akan menyusul selepas kita lakukan yang terbaik di samping menjaga hubungan dengan keluarga dan Allah SWT.”

RUJUKAN


Permata Pemikir Melayu

Syeikh Hamza Yusuf adalah seorang anak murid kesayangan Syeikh Abdullah bin Bayyah. Syeikh Abdullah bin Bayyah merupakan seorang ulama besar Islam yang luas pengaruhnya dalam dunia ilmu. Bagi memperjuang dan menyebarkan manhaj pemikiran Syeikh Abdullah bin Bayyah, sebuah pusat ilmu yang dikenali sebagai Zaytuna College telah diasaskan oleh Syeikh Hamza Yusuf. Segala tentang ilmu dan ketamadunan sama ada Barat, Timur ataupun Islam dibahaskan disini.

Namun, tahukah anda antara rahsia kehebatan Zaytuna College yang diasaskan oleh Hamza Yusuf ini antaranya adalah dengan menggunakan karya-karya seorang ilmuan ulung dari Malaysia sebagai silibus utama? Karya bertajuk “Prolegomena to the Metapyhsics of Islam” menjadi buku rujukan utama di Zaytuna College. Maka, pada tahun 2004, Syeikh Hamza Yusuf ziarah ke Malaysia bagi bertemu dengan penulis karya tersebut. Kata beliau, “Saya datang ke Malaysia semata-mata hendak bertemu Sayyid Naquib al-Attas. Beliau adalah warisan khazanah berharga ummah.”(Hamza Yusuf : September 2014)

Siapa Syed Naquib al-Attas?

Pernah al-Faqir bertanya kepada para pelajar sekolah menengah suatu ketika dahulu, “Kenal tak siapa Naquib al-Attas yang disebut dalam buku teks sejarah tu?” Maka ada yang menjawab, “Ulama Islam di negara Arab la..” atau “Dia tokoh zaman lampau sama waktu dengan Herodotus dan Aristotel kan?” dan pelbagai lagi jawapan menarik. Sayang sungguh. Ramai rupanya anak muda yang belajar sekadar lulus untuk jawab peperiksaan. Sedang dunia luar menyebut nama tokoh Melayu ini, anak bangsa sendiri tidak mengenali siapa sebenarnya beliau.

Tan Sri Profesor Dr Sayyid Muhammad Naquib bin Ali bin Abdullah bin Muhsin al-Attas dilahirkan pada 5 September 1931 ialah seorang cendekiawan Islam, ahli falsafah dan Tokoh Melayu Terbilang 2011. Beliau menguasai ilmu teologi, falsafah, metafizik, sejarah, dan kesusasteraan. Beliau juga menulis berbagai buku dalam bidang pemikiran dan peradaban Islam. Hanya orang berfikiran cerdas sahaja mampu memahami apa yang diperbahaskan dalam karya-karya beliau. Sesugguhnya, amat banyak sumbangan beliau dalam dunia ilmu sehingga namanya disebut-sebut di luar negara.

Pada tahun 1987, Al-Attas mendirikan sebuah institusi pendidikan tinggi bernama International Institute of Islamic Thought and Civilization (ISTAC) di Kuala Lumpur. Melalui institusi ini Al-Attas bersama sejumlah pelajar kolej dan mahasiswanya melakukan kajian dan penelitian mengenai Pemikiran dan Peradaban Islam serta memberikan respon yang kritis terhadap Peradaban Barat. Beliau amat menekankan pendidikan dalam konsep Islam dan Islamisasi pengetahuan kontemporari yang membawa kepada penubuhan Universiti Islam di beberapa negara Islam.

Dua institut berjaya diasaskannya iaitu Institut Bahasa, Kesusasteraan dan Kebudayaan Melayu di Universiti Kebangsaan Malaysia dan Institut Antarabangsa Pemikiran dan Tamadun Islam (ISTAC) di Universiti Islam Antarabangsa yang bermatlamat mempertingkat ketajaman pemikiran intelektual Muslim. NAMUN, SUMBANGANNYA INI SEOLAH-OLAH TIDAK DIHARGAI OLEH BANGSA SENDIRI. Manhaj dan Falsafah Ilmu Islam yang diperjuangkan oleh beliau dibuang. Sebaliknya, konsep pen-Sekular-an Ilmu sepertimana negara-negara Barat diguna pakai di Universiti-Universiti tempatan.

Manhajnya cuba diruntuhkan dan ISTAC iaitu sebuah institusi ilmu tinggi hasil titik peluh beliau ditutup. Lebih malang lagi, institusi yang didirikan untuk membina Peradaban, Tamadun dan Ilmu ini pernah dijadikan set penggambaran. Tempat berkumpulnya para ahli akademik untuk berbahas tentang ilmu ini dicemari martabatnya oleh para “seniman” untuk berlakon filem RUMAH HANTU SAKIT JIWA. Ini merupakan satu penghinaan dan pencabulan terhadap kehormatan Ilmu dan Peradaban. Tamatlah kegemilangan ISTAC pada tahun 2008.

Namun pada 21 Jun 2012, Sayyid Muhammad Naquib al-Attas dilantik sebagai profesor pelawat terhormat di Pusat Kajian Lanjutan mengenai Islam, Sains dan Tamadun (CASIS) Universiti Teknologi Malaysia (UTM). CASIS adalah sebuah pusat kecemerlangan yang baru ditubuhkan di tahap pasca siswazah di UTM Jalan Semarak, Kuala Lumpur. Kini, disinilah beliau ersama anak-anak muridnya memperjuangkan dan mengangkat kembali institusi tinggi Islam.

Maka, anak bangsa kita perlulah pergi mencari pewaris-pewaris ilmu dan manhaj beliau untuk menadah setiap permata berharga. Malulah kita sedangkan ulama besar luar negara seperti Syeikh Usamah al-Azhari (anak murid Imam Ali Jumua) dan Syeikh Hamza Yusuf (anak murid Imam Ben Bayyah) datang ke Malaysia bagi mengambil ilmu darinya, namun kita langsung tidak menghargai beliau.

Antara kalam beliau yang terkenal adalah, “Punca krisis umat Islam kini adalah kerana tiadanya adab. Adab itu cerminan hikmah dalam diri manusia yang diwarisi dari cahaya Nubuwwah.” Al-Faqir menyimpan hasrat untuk bertemu dengan beliau kerana bagi al-Faqir, Sayyid Naquib al-Attas ialah al-Ghazali alam Melayu moden.

*Gambar tokoh bertiga ini berlatar belakangkan ISTAC iaitu Istana Ilmu yang kini hanya tinggal kenangan.


Betul Ke Tambah Banyak Jalan Akan Selesaikan Masalah Kesesakan?

Masalah kesesakan jalan raya di Malaysia ini semakin menjadi-jadi. Tidak kisahlah mahu pulang ke kampung ataupun pergi balik kerja, pasti ramai diantara kita miliki pengalaman terperangkap dalam kesesakan. Paling geram sekali adalah tempat yang sepatutnya boleh sampai dalam masa begitu singkat menjadi sangat lama angkara kesesakan.

Memang membuat masa betul sehinggakan jalan raya ini boleh dianggap rumah kedua kerana kita terkandas begitu lama. Akibatnya bila sampai rumah, kita penat dan mental pun jadi rabak. Jadi kita cuma fikir nak tidur lantas ulang perkara yang sama iaitu terperangkap dalam kesesakan setiap hari. Masa untuk bertenang, berehat dan bersenang-lenang pun tiada hingga membuatkan mental semakin rabak saban hari.

Sebelum tu, cuba fikir sejenak. Lebuh raya adalah sebahagian daripada pembinaan tamadun. Banyak benda memainkan peranan yang akhirnya menjadi nilai ketamadunan. Untuk faham perihal tamadun, kami galakkan kalian beli KITAB TAMADUN MELAYU yang bercerita tentang keagungan tidak terganti walaupun seribu zaman. Dari Kedah Tua dan besi-besinya yang menjadi lagu perang, Srivijaya yang menakluk seluruh kepulauan menjadi satu bangsa dan Melaka yang kayanya tidak terbayang dek akal manusia. Hal ini ialah kitab yang merakamkan sebuah keagungan yang menyembah kaki Melayu. Link pembelian: https://bit.ly/3AhueXE

Persoalannya apa solusi terbaik untuk mengurangkan kesesakan jalan raya? Jawapannya yang paling kerap kita dengar adalah besarkan jalan, buat jalan baru dan tambah highway. Ramai berpendapat apabila ketiga-tiga cadangan itu dilaksanakan, kesesakan akan berkurangan kerana kenderaan dapat melalui jalan baru.

Sebenarnya tanggapan itu salah kerana menurut induced demand theory, kesesakan akan tetap berlaku jika jalan raya dibesarkan ataupun highway ditambah. Ini kerana pembesaran dan pertambahan itu akan membuatkan jumlah bilangan kenderaan semakin meningkat sekaligus gagal menyelesaikan masalah kesesakan. Tapi belum cuba belum tahu.

Tidak mengapa, kita ambil satu contoh. Di Amerika Syarikat, sebuah highway yang bernama Katy Freeway telah dinaik taraf kepada 26 lane bagi mengatasi masalah kesesakan. Pada mulanya projek yang menelan belanja $2.8 bilion tampak seakan-akan berhasil apabila kesesakan jalan raya mula pudar.

Tapi situasi itu hanya bertahan sementara sahaja kerana dalam masa yang singkat, kesesakan mula melanda Katy Freeway dengan lebih dahsyat. Bayangkan masa yang diambil untuk kenderaan melalui Katy Freeway telah meningkat 30% hingga 55%. Malah kenderaan juga semakin bertambah kerana persepsi rakyat bahawa jalan yang kosong membolehkan mereka beli kenderaan.

Lepas itu apabila sudah terperangkap dalam kesesakan jalan, diri sendiri rasa pelik padahal benak. Bermakna pembesaran highway di Amerika Syarikat tidak membantu langsung mengurangkan kesesakan. Malah buat rakyat makin marah dan mental rabak kerana perlu spend time dengan jalan raya begitu lama.

Di negara kita, induced demand theory telah menunjukkan kebenarannya. Lihat sahaja di Lembah Klang, terdapat begitu banyak highway telah dibina tetapi masih lagi tidak mampu kurangkan kesesakan. Sekarang ini ditambah pula dengan DASH yang miliki jalan bersimpang siur dan ramai akan sesat jika tidak cakna.

Jadi apa solusi terbaik untuk menyelesaikan masalah kesesakan jalan raya di Malaysia? Sebelum itu kita kena faham bahawa jumlah manusia dan kereta di Malaysia akan sentiasa bertambah. Buktinya sekarang jumlah kereta di Malaysia telah melebihi populasi rakyat. Nak lebih jelas lagi cuba lihat di sekeliling kita, boleh dikatakan dalam satu rumah itu terdapat 2 hingga 3 buah kereta. Ditambah lagi kita ini memang suka bawa kereta berseorang sehingga buat jalan raya makin sesak.

Maka solusi paling ideal adalah pengangkutan awam. Ini kerana anda akan sampai lebih cepat ke lokasi tanpa tempuhi kesesakan, tidak perlu penat memandu dan boleh masa perjalanan boleh dipendekkan. Nanti mesti ada yang cakap, naik pengangkutan awam macam LRT lagi lama daripada naik kereta. Jawapannya adalah sila isi masa bermanfaat itu dengan baca buku ataupun dengar podcast.

Walau bagaimanapun, pengangkutan awam di negara kita ini belum betul-betul cekap. Di kawasan ibu kota pun KTM dan LRT boleh delay. Bukan setakat itu sahaja, kekerapan untuk LRT sampai juga makan masa lebih lama. Bas pula tidak perlu dibicarakan lagi kerana sentiasa lambat dan masa ikut mood pemandu. Nak tak nak, terpaksalah kita semua loan kereta hanya untuk memudahkan pergerakan sahaja

Kesimpulannya, naiktaraf dulu sistem pengangkutan awam kita serupa Korea dan Jepun. Jika sistem pengangkutan sudah mantap, barulah kita boleh sama ada masalah kesesakan selesai ataupun tidak. Kalau tidak selesai angkara kedegilan kita mahu gunakan kenderaan persendirian, naikkan sahaja harga kereta, haramkan motosikal dekati bandar raya dan kenakan tol yang begitu tinggi. Itupun kalau kerajaan beranilah.

RUJUKAN:

Schneider, B. (2018, September 7). CityLab university: Induced demand. Bloomberg. Dipetik daripada https://www.bloomberg.com/news/articles/2018-09-06/traffic-jam-blame-induced-demand


Warcraft III: Pemasyhur Genre RTS

“Peperangan antara dua puak iaitu manusia dan orc berterusan, namun munculnya seteru baharu menyebabkan mereka terpaksa berganding bahu bagi mengatasi musuh tersebut, Burning Legion.”

Berikut merupakan jalan cerita utama bagi permainan yang bertemakan fantasi atau khayalan ini. Sebelum peristiwa Warcraft III berlangsung, perang yang berlaku antara manusia dan orc telah berlanjutan sejak Warcraft I lagi, dimana kaum manusia mengalami kekalahan terhadap i, iaitu gabungan kuasa tentera dan sihir orc, troll, dan ogre. Namun pada Warcraft II, mereka bangkit semula dengan penyatuan sesama peribumi Azeroth iaitu manusia, high elf, dwarf dan gnome, dibawah sepanduk yang dinamakan The Alliance. Akhirnya The Horde kalah di tangan The Alliance dan kebanyakan dari orc yang masih hidup menjadi tahanan perang dan hilang semangat untuk berjuang.

Warcraft III atau WC3 merupakan sebuah permainan video yang bergenre ‘Real Time Strategy’ atau RTS keluaran Blizzard Entertainment yang diaryang dikeluarkan buat kali pertama pada 3 Julai 2002 yang boleh dimain di Microsoft Windows dan Macintosh Operating System. Chris Metzen merupakan orang yang bertanggungjawab atas penceritaan bagi permainan ini, manakala Rob Pardo merupakan pereka bagi setiap rekaan di permainan ini.

WC3 juga menjadi salah sebuah permainan yang menaikkan genre RTS di persada permainan video. Warcraft III: Frozen Throne ialah sekuel bagi Warcraft III: Reign of Chaos.

Cara Main

Terdapat dua mod bagi permainan ini, iaitu campaign atau kempen dan skirmish. Di campaign, kita bermain sambil menonton cerita permainan ini, disamping belajar tentang ‘interface permainan ini. Tahap kerumitan dan kesukaran bermain pada awal kempen adalah kurang, dan akan meningkat sedikit demi sedikit hingga ke episod terakhir setiap kempen yang ada.

Di skirmish pula, kita bermain dan bertempur dengan pemain lain sama ada secara single player atau multiplayer. Selepas itu, pemain boleh membuat beberapa pilihan seperti peta, jumlah pemain, tahap kesukaran, dan pilihan pasukan yang dikehendaki, iaitu Human, Orc, Undead, dan Night Elf. Keempat-empat mereka mempunyai cara dan gaya permainan yang berbeza antara satu sama lain, namun asas permainan yang sama.

Ketika game berlangsung, pemain diberi sebuah bangunan utama dengan beberapa pekerja dan sedikit sumber yang terdiri dari ‘gold’ dan ‘lumber’. Jumlah unit yang dikawal ditentukan oleh ‘food’. Pemain perlu meluaskan jajahan mereka dengan menyuruh pekerja mengumpulkan ‘gold’ dan ‘lumber’ bagi melatih pekerja baru, askar-askar, naiktaraf peralatan dan kemahiran, serta membina beberapa bangunan pelbagai fungsi. Kemudian, pemain perlu menghantar sejumlah pasukan tentera yang kuat bagi mengalahkan pihak lawan yang ada  bagi memenangi game tersebut.

Kemahiran sesebuah pemain boleh ditingkatkan dengan pengetahuan tentang kelebihan dan kelemahan pasukan mereka dan pihak lawan, taktik serangan dan pertahanan, serta ‘hot keys’ iaitu kekunci tertentu di papan kekunci yang memberi akses segera terhadap sesuatu perbuatan tanpa perlu bergantung terhadap tetikus.

Lain-lain Maklumat

“It’s not easy being green!” – Grunt

Permainan ini memaparkan beberapa easter egg yang boleh dicari di campaign dan skirmish, seperti unit yang berkata sesuatu yang kelakar atau rujukan terhadap filem dan siri televisyen, dan sebagainya.

Pemain juga boleh menggunakan ‘Warcraft III World Editor’ bagi mengubahsuai peta dan watak yang ada mengikut citarasa mereka. ‘Tower Defense’ dan ‘Defense of the Ancient’ atau DOTA merupakan contoh peta yang diubahsuai .

Berikut merupakan ringkasan kisah yang berlaku di campaign Warcraft III: Reign of Chaos atau WC3: RoC menurut kronologi episod.

Exodus of the Horde / Penghijrahan the Horde

Warchief Thrall mengalami sebuah mimpi berkenaan dengan demon yang bakal kembali ke dunia Azeroth. Menurut The Prophet, mimpi itu bakal menjadi kenyataan, dan Thrall dan The Horde harus berhijrah ke barat menuju Kalimdor. Setelah mengumpulkan seluruh kaum orc, Thrall pun berlayar ke Kalimdor. Namun, badai yang melanda kapal yang sedang berhijrah menyebabkan mereka terpaksa berhenti di sebuah kepulauan kecil. Thrall kemudian bertemu dengan peribumi kepulauan tersebut yang diketuai Sen’jin, ketua bagi troll Darkspear.

Beliau memberi amaran yang tentera manusia telah membuat markas di situ. Sejurus selepas markas tersebut dihancurkan, tiba-tiba sekumpulan besar murloc datang menangkap semua yag ada di sana bagi dijadikan korban. Thrall berjaya memecah keluar dari bilik tahanan dan membebaskan tahanan orc dan troll yang lain dari dijadikan korban, namun gagal menyelamatkan Sen’jin. Mereka kemudian keluar dari tempat itu. Kemudian Thrall dengan bantuan troll melarikan diri dari kemurkaan Sea Witch di kepulauan tersebut, menyambung perlayaran ke Kalimdor.

The Scourge of Lordaeron / Bencana di Lordaeron

Arthas Menethil dan Uther the Lightbringer pergi ke pekan Strahnbrad bagi mematahkan serangan orc dan memperoleh kejayaan. Beberapa minggu kemudian, sebuah wabak tiba-tiba muncul di utara tanah jajahan kerajaan Lordaeron. Ketika itu, ‘The Prophet’ melawat Antonidas dan mendesak beliau supaya berpindah ke Kalimdor, namun gagal.

Arthas dan Jaina merangkap kekasih Arthas dihantar ke utara Lordaeron bagi menyiasat punca wabak tersebut. Mereka berjaya menemui punca rebakan wabak dan membunuh dalangnya, necromancer Kel’thuzad. Namun ianya gagal membendung wabak tersebut, dimana ia mengubah orang yang dijangkiti menjadi undead. Peristiwa berat yang berlaku ke atas Arthas di Androhal, Hearthglen, dan Stratholme menyebabkan Arthas dengan tentera setianya bertolak ke Northrend untuk membunuh Dreadlord Mal’Ganis, ketua kepada undead atau dikenali sebagai The Scourge. Ketika itu, ‘The Prophet’ menasihati Jaina supaya berlayar ke barat, ke benua Kalimdor.

Di Northrend, Arthas bertemu Muradin Bronzebeard. Disebabkan undead terlalu ramai, mereka terpaksa bergantung harap kepada pencarian pedang Frostmourne. Muradin mendapati ia merupakan pedang sumpahan dan cuba memujuk Arthas supaya pulang ke Lordaeron, namun gagal. Kepungan ais yang mengelilingi Frostmourne pecah dan terkena Muradin dan beliau jatuh pengsan. Arthas seterusnya membunuh Mal’Ganis dengan pedang tersebut. Bisikan Frostmourne yang dahyat menghakis kewarasan Arthas dan berakhir dengan pembunuhan Raja Terenas di tangan anaknya sendiri.

Path of Damned / Lorong Terkutuk

Arthas dihantar oleh Dreadlord Tichondrius ke Vandermar bagi mengumpulkan ahli Cult of the Damned, bertolak ke Andorhal bagi mendapatkan mayat Kel’thuzad, dan membunuh Uther bagi mendapatkan bekas abu mayat Raja Terenas untuk menyimpan mayat Kelthuzad. Seterusnya, Arthas menyerang Quel’thalas bagi merebut Sunwell. Tentangan hebat yang diketuai oleh Ranger General Sylvanas Windrunner bagi mempertahankan Sunwell gagal, beliau dibunuh dan dihidupkan semula sebagai seorang banshee oleh Arthas.

Akhirnya Quel’thalas jatuh ke tangan The Scourge dan Kel’thuzad dihidupkan semula sebagai Archlich dengan menggunakan kuasa Sunwell. Arthas dan Kel’thuzad kemudian pergi ke Pergunungan Alterac bagi bertanyakan kepada Archimonde the Deceiver tentang halatuju The Scourge melalui demon gate dengan merampasnya dari suku orc Blackrock. Kemudian Archimonde mengarahkan The Scourge pergi ke Dalaran bagi merampas Book of Medivh dari tangan Archmage Antonidas.

Buku itu kemudiannya digunakan oleh Kel’thuzad bagi upacara ‘memanggil’ Archimonde ke planet Azeroth, dan proses tersebut berjaya. Archimonde kemudian melantik Tichondrius sebagai ketua bagi The Scourge. Bingung, Arthas berpaling kepada Kel’thuzad dan bertanyakan tentang nasib mereka berdua, dan beliau membalas semuanya adalah di dalam kiraan dan ramalan Lich King, dan mereka berdua aka nada peranan di masa hadapan.

Invasion of Kalimdor / Pencerobohan Kalimdor

Thrall dan tenteranya berjaya sampai ke pantai Kalimdor, bertemu dan membantu Cairne Bloodhoof mempertahankan puak Tauren dari centaur, dan menolong mereka berpindah ke Mulgore. Sebagai balasan, Cairne memberi maklumat berkenaan lokasi ‘oracle’, iaitu di Stonetalon Mountain. Thrall meneruskan perjalanan dan bertemu kembali dengan Grom Hellscream yang sedang bertempur dengan tentera manusia. Keingkaran Grom mengikuti arahan Thrall supaya tidak menyerang manusia menyebabkan beliau terpaksa menangkis serangan tentera manusia sambil memperoleh goblin zeppelin.

Beliau kemudian memerintahkan Grom supaya pergi mencari tempat bagi membina sebuah penempatan orc. Setibanya Grom tiba di Ashenvale, tiba-tiba mereka diserang oleh Night Elf. Beliau dan suku Warsong berjaya mematahkan serangan tersebut, namun serangan seterusnya diketuai oleh demi-god Cenarius. Terdesak, Grom meminum kolam darah yang dikesan oleh seorang bomoh troll yang mengikuti pasukan Warsong tanpa mengetahui ianya merupakan darah Mannaroth. Cenarius kemudiannya terbunuh dan pasukan Night Elf dikalahkan, namun Grom berjaya dikawal oleh Mannaroth.

Sementara itu, Thrall berjaya masuk ke dalam kawasan pergunungan Stonetalon dengan bantuan tauren dan Cairne yang mahu membalas jasa Thrall, dan wyvern yang diselamatkan Thrall dan Cairne. Di sana, mereka terserempak dengan Jaina dan hampir bertempur namun dihalang oleh ‘The Prophet’ yang berjaya memujuk mereka berganding bahu bagi menyelamatkan suku Warsong dari demon. Setelah Grom berjaya diselamatkan, beliau dan Thrall bertolak ke gaung yang berdekatan bagi bertempur dengan Mannaroth yang diakhiri dengan kematian Mannaroth dan Grom, namun pengaruh demon yang selama ini mencengkam orc berjaya dipadamkan.

Eternity’s End / Pengakhiran Keabadian

High Priestess Tyrande Whisperwind mengetuai serangan terhadap markas kepunyaan manusia dan orc namun tiba-tiba segerombolan besar demon muncul. Kesemua mereka mati di tangan demon, kecuali Tyrande yang berjaya lari bagi memberi amaran kepada kaum beliau dan membangkitkan Malfurion Stormrage dari tidurnya. Malfurion dan Tyrande kemudian berusaha untuk membangkitkan druid yang lain. Ketika dalam perjalanan bagi membangkitkan pasukan druid yang tidur di Emerald Dream, Tyrande membebaskan tahanan 10,000 tahun, adik kembar Malfurion, Illidan Stormrage. Malfurion tidak bersetuju dengan tindakan tersebut.

Illidan bersetuju untuk bertempur melawan Burning Legion bersama Night Elf atas dasar cinta beliau terhadap Tyrande, dan kemudian mengetuai pasukan Night Elf bagi mempertahankan tanah air mereka. Beliau bertembung dengan Arthas, dan selepas pertempuran pendek, Arthas memberitahu yang Skull of Guldan bertanggungjawab dalam kerosakan hutan disana, dan menyuruh beliau merampasnya dari tangan Burning Legion. Selepas berbuat demikian, Illidan bertempur dan membunuh Tichondrious. Namun Malfurion menghalau Illidan dari bumi Ashenvale kerana perbuatan Illidan menjual dirinya sendiri demi sebuah kuasa.

Kemudian, ‘The Prophet’ menghimpunkan Malfurion, Tyrande, Jaina dan Thrall untuk menerangkan mengapa mereka perlu bersatu, dan mendedahkan siapa dirinya yang sebenar, iaitu Medivh, the Last Guardian. Akur, mereka berganding bahu bagi mengalahkan Burning Legion, iaitu menghalang kemaraan Archimonde dan bala demonnya ke pokok dunia Nordrassil selama mungkin bagi memberi masa kepada Malfurion bagi menyediakan sebuah perangkap maut untuk Archimonde, dan strategi ini berjaya. Archimonde dibunuh dengan kuasa letupan ribuan wisp yang mengelilinginya, dan membakar sekali Nordrassil. Namun, pokok tersebut akan tumbuh dan pulih semula beserta dunia Azeroth.

Kesan Peristiwa Reign of Chaos

Ringkasan Cerita: Frozen Throne

Berikut merupakan ringkasan kisah yang berlaku di campaign Warcraft III: Frozen Throne atau WC3: FT menurut kronologi episod.

Terror of the Tides / Kedahsyatan Air Pasang

Warden Maiev Shadowsong, pengawal penjara Illidan Stormrage, mahu menangkap semula Illidan, namun gagal kerana dihalang oleh pasukan Naga. Maiev kemudian mengekori Illidan ke Tomb of Sargeras yang terletak di Broken Isles dan mendapati tujuan Illidan ke sana ialah bagi mendapatkn Eye of Sargeras, dan menggunakannya untuk meruntuhkan tempat tersebut. Hanya Maiev terselamat dari runtuhan tersebut. Terdesak, Maiev mengirim seorang pelari ke Kalimdor bagi meminta bantuan Malfurion dan Tyrande yang kemudian datang ke sana bersama bantuan bala tentera Night Elf dan membantu Maiev mengalahkan pasukan Naga, namun Illidan berjaya melepaskan diri dan lari ke Dalaran.

Dalam perjalanan mencari Illidan, Malfurion memutuskan untuk berbicara dengan bumi Lordaeron. Sementara itu, pasukan kecil dibawah seliaan Maiev dan Tyrande terserempak dengan sekumpulan kecil Blood Elf yang diketuai oleh Putera Kaelthas Sunstrider di Hutan Silverpine yang sarat dengan undead. Mereka membantu mengiringi Kaelthas keluar dari sana sambil menangkis serangan undead. Sebagai balasan, Kaelthas akan membantu Night Elf menangkap Illidan. Namun, oleh kerana undead terlalu ramai, Tyrande melancarkan Starfall di atas jambatan bagi menghentikan kemaraan undead. Jambatan tersebut runtuh dan Tyrande hanyut mengikut arus sungai. Kaelthas mahu menyelamatkan Tyrande namun ditegah oleh Maiev.

Malfurion menyertai semula pasukan Night Elf di Dalaran selepas urusannya selesai, namun mendapati Tyrande tidak turut serta. Maiev berbohong mengatakan Tyrande mati dibunuh oleh undead. Dengan perasaan marah berbaur sedih, Malfurion mengetuai pasukan Night Elf yang dibantu Kaelthas bagi menghukum Illidan. Akhirnya Eye of Sargeras berjaya dimusnahkan, pasukan Naga berundur, dan Illidan ditangkap dan hampir dihukum bunuh. Rayuan Illidan berkenaan tindak-tanduknya tidak diendahkan dan disanggah dengan cerita kematian Tyrande, menyebabkan Illidan terkejut. Namun, Kaeltas membuat pendedahan yang Tyrande mungkin masih hidup, dimana beliau hanya dihanyutkan air sungai.

Sedar bahawa beliau ditipu Maiev, beliau bertolak semula ke Lordaeron bersama Illidan bagi mencari Tyrande. Gandingan antara dua beradik kembar berjaya mencari dan menyelamatkan Tyrande dari cengkaman pasukan The Scourge. Tak lama selepas itu, Illidan berangkat menuju ke Outland, namun Maiev mengekori beliau untuk terus memburu Illidan.

Curse of the Blood Elves / Sumpah Blood Elf

Putera Kaelthas Sunstrider diarahkan oleh Grand Marshall Garithos bagi menyelia pembaikpulih balai cerap dan menghapuskan kesemua undead yang berada di sana. Kaelthas berjaya dalam misi seliaan tersebut namun oleh kerana Garithos menarik tentera Alliance keluar dari membantu Blood Elf, Kaelthas terpaksa menerima bantuan Vashj dan mereka dapat mengalahkan undead. Garithos kemudian memenjarakan Kaelthas kerana bersekongkol dengan Naga. Dengan bantuan Lady Vashj, Kaelthas dan kaumnya berjaya membebaskan diri dari penjara bawah tanah Dalaran dan bertolak ke Outland bagi bertemu Illidan. Di sana, mereka mendapati Illidan sudahpun ditangkap oleh Maiev, namun sempat menyelamatkan Illidan dan memaksa Maiev berundur.

Illidan kemudian mendedahkan sebab tindak-tanduknya di Dalaran adalah kerana beliau diarahkan oleh Kil’jaeden bagi memusnahkan Frozen Throne di Northrend, namun gagal, dan mahu bersembunyi di Outland dari kemurkaan Kil’jaeden. Mereka perlu membersihkan Outland dari segala agen Kil’jaeden bagi menjayakan pelan Illidan. Pasukan Illidan yang terdiri dari gabungan Naga dan Blood Elf turut dibantu peribumi Outland, iatu Akama dan kaum beliau, Broken Dranei. Mereka bersama-sama menutup pintu gerbang yang ada dan menawan Black Citadel dan memenjarakan empunya instana tersebut, Pitlord Magtheridon.

Selepas penawanan Black Citadel, Kil’jaeden tiba-tiba muncul di depan  Illidan dan bertanyakan perihal misinya yang gagal. Illidan memberi alasan yang beliau datang ke Outland bagi memperkuatkan tentera beliau bagi meneruskan usahanya memusnahkan Frozen Throne. Setelah memberi amaran terakhir bagi memusnahkan Frozen Throne atau menghadapi kemurkaan beliau, Illidan tiada pilihan namun kembali ke Azeroth bagi melaksanakan misinya.

Legacy of the Damned / Warisan Terkutuk

Arthas kembali semula ke Lordaeron bagi menghalau Dreadlord Balnazzar, Detheroc, dan Varimathras dari situ. Kemudian beliau bersama Kel’thuzad dan Sylvanas menjalankan pembersihan saki-baki pelarian manusia di sekitar tempat tersebut. Tiba-tiba, Arthas diserang dengan sebuah kesakitan yang amat, dan mendapati kuasanya sudah berkurangan. Selepas menyelesaikan urusan pembersihan, beliau kembali ke ibu negara. Pada suatu malam, Sylvanas menghadiri pertemuan rahsia bersama tiga dreadlord yang disebut tadi, bagi membincangkan keadaan Arthas dan merancang bagi membunuh beliau.

Di kawasan istana ibu negara, Arthas diserang hendap oleh para Dreadlord dan konco-konconya. Beliau berjaya melarikan diri dari kawasan tersebut dengan bantuan banshee kepunyaan Sylvanas, dan menuju ke hutan berdekatan, dimana beliau menyedari Lich King sudah hilang kawalan terhadap Sylvanas. Mujur Kel’thuzad sempat sampai bagi menyelamatkan Arthas. Seterusnya, beliau dengan segera menyiapkan tenteranya bagi perjalanan ke Northrend. Sylvanas kemudian diajak Varimathras bagi menyertainya bagi membentuk sebuah organisasi baru, namun beliau menolak. Varimathras menjawab balas dengan menyerang markas Sylvanas.

Sylvanas kemudian menggunakan banshee kepunyaannya bagi merasuk hampir semua golongan di sekitar kawasan tersebut, dan menyerang kembali markas Varimathras. Si dreadlord itu kemudian merayu supaya Sylvanas tidak membunuhnya. Mereka berdua kemudian berhadapan dengan Detheroc, dimana pasukannya diperkuatkan dengan pasukan Garithos yang dikawal mindanya. Setelah berjaya membunuh Detheroc, pasukan Garithos bergabung dengan Sylvanas bagi mengalahkan dan membunuh Balnazzar. Setelah segala urusan selesai, Sylvanas mengarahkan Varimathras bagi membunuh Garithos pula, dan menamakan kumpulan mereka sebagai ‘The Forsaken’.

Sementara itu, Arthas yang sudah sampai ke Northrend mendapati Frozen Throne mendapat ancaman dari gabungan tentera Blood Elf dan Naga yang diketuai Illidan. Beliau bersama Anub’arak meneroka bawah tanah sebagai jalan pintas menuju Frozen Throne. Setelah menghadapi pelbagai kesulitan iaitu berhadapan dengan para dwarf dan old gods, beliau berjaya sampai ke sana. Pertempuran sengit diantara pasukan Arthas melawan tenteraa Illidan dimana Arthas berjaya menawan kesemua Icecrown Obelisk bagi membuka pintu gerbang Frozen Throne, namun Illidan telah sampai dulu sebelum Arthas. Sebuah pertarungan sengit berlangsung, dan diakhiri dengan kemenangan Arthas.

Beliau kemudian mendaki ke puncak menara Frozen Throne, menghancurkan Frozen Throne, memakai Helm of Domination, dan menjadi Lich King yang baru.

The Founding of Durotar / Penubuhan Durotar

Selepas pertempuran di Gunung Hyjal, Thrall membawa kaumnya ke selatan Kalimdor bagi penubuhan Durotar. Beastmaster Rexxar yang baru sampai di kawasan sekitar cuba menyelamatkan seorang utusan orc itu namun gagal. Rexxar kemudian menghantar surat tersebut ke Thrall. Di Durotar, Rexxar menawarkan diri bagi membantu Thrall dalam apa-apa urusan. Dengan bantuan troll Darkspear Rokhan dan rakan seperjuangan baru, seorang Panderan Brewmaster yang bernama Chen Stormstout, beliau bukan saja mengembara sekitar kawasan Durotar dan Echo Isle, malah turut mewakili Thrall dalam sebuah perjumpaan yang sebenarnya sebuah perangkap bagi menangkap Thrall. Thrall kemudian menghantar Rexxar ke sebuah markas baru yang dibina troll Darkspear untuk berjumpa dengan Jaina.

Sampai saja di sana, dengan bantuan Blademaster Samuro, mereka bertiga berjaya menyelinap masuk ke Theramore bagi berjumpa Jaina. Archmage tersebut menafikan yang beliau mahu mungkir janji dan menyerang Durotar. Setelah siasatan dibuat, rupa-rupanya dalang kepada apa yang terjadi sebelumnya ialah ketua kepada Kul Tiras, Laksamana Daelin Proudmoore merangkap bapa Jaina. Menyedari yang peperangan tidak dapat dielakkan, Vol’jin mengarahkan Rexxar bagi mendapatkan bantuan ketenteraan dari tauren dan ogre. Hasil gabungan tentera antara orc, troll, tauren dan ogre yang diketuai Rexxar dan Thrall berjaya menghalau pasukan Kul Tiras dari Teluk Tidefury balik ke Theramore. Namun, mereka berdua sedar yang selagi Daelin hidup, selagi itu Durotar tidak akan selamat.

Bala tentera gabungan tersebut bersama Thrall, Rexxar, Rokhan, dan Chen, berangkat ke Theramore bagi membunuh Daelin. Jaina datang ke markas mereka bagi memberitahu lokasi limbungan kapal goblin, dan merayu kepada Thrall supaya anak-anak buah Jaina tidak diapa-apakan. Mereka kemudian menenggelamkan kapal-kapal armada yang menjadi sekatan ke Theramore dan berjaya mendarat dan membina markas di pantai Theramore, seterusnya membunuh Daelin. Rexxar dan Thrall kemudian beredar dari Theramore untuk meneruskan pembangunan Durotar.

Thrall kemudian mahu mengajak Rexxar supaya tinggal di Durotar, namun beliau menolak. Bagi Rexxar, beliau lebih sesuai berkembara berseorangan, namun tidak akan teragak-agak membantu Thrall sekiranya beliau memerlukan perkhidmatannya.

Kesan Peristiwa Frozen Throne

Defense of the Ancient

Gambar diambil dari laman Wowpedia.

Defense of the Ancient atau DotA merupakan sebuah permainan bergenre ‘Multiplayer Online Battle Arena’ atau MOBA yang direka berdasarkan kempen The Founding of Durotar yang menjadi inspirasi utama penciptaan permainan ini. Ia direka oleh Eul, Steve Feak, dan IceFrog menggunakan Warcraft III World Editor dan dikeluarkan pada tahun 2003. Sekuel kepada permainan ini ialah DOTA2.

Tatacara permainan ini ialah, 5 pemain akan berlawan dengan 5 pemain lain, dimana mereka boleh memilih mana satu watak hero yang dikehendaki. Kemudian mereka akan bergerak ke bahagian peta tertentu bagi menaiktaraf kekuatan hero mereka dengan membunuh pihak lawan dan membeli dan menaiktaraf item yang dibeli. Matlamat permainan ini ialah siapa dulu yang berjaya musnahkan bangunan utama pihak lawan, mereka menang.

Penutup

Permainan ini berjaya mendapat sambutan yang menggalakkan dari para peminat dan pengkritik. Sekuel kepada WC3: FT, iaitu World of Warcraft atau WOW kemudian dikeluarkan empat tahun kemudian, iaitu pada 23 November 2004 yang bergenre Mass Multiplayer Online Role Playing Game MMORPG.

Warcraft 3 menampilkan ramai bangsa dan kaum seperti manusia, elf, dwarf, orc, troll, tauren, ogre, goblin, naga, dan sebagainya. Teknik penceritaan yang dimasukkan ke dalam permainan ini adalah amat mengasyikkan beserta sinematik yang amat baik hasil tangan Blizzard. Jalan cerita permainan ini boleh dikaitkan dan dipantulkan kepada kehidupan seharian dan peristiwa yang berlaku di sekeliling, seperti apabila adanya musuh ketiga yang lebih kuat, maka dua golongan yang saling bertegang leher akan bersatu bagi menentang golongan ketiga ini.

Disamping keseronokan permainan ini, banyak nilai dan pengajaran yang boleh didapati pada permainan WC3 yang pastinya tidak akan merugikan sesiapa yang mengambil iktibar daripadanya.

[maxbutton name=”shop”]

Rujukan


Kenapa 7-Eleven Lingkup Di Indonesia?

Di Malaysia francais 7-Eleven diibaratkan seperti cendawan tumbuh selepas hujan dan merupakan kedai serbaneka yang menjadi pilihan masyarakat.

Namun, lain pula di Indonesia apabila pada 30 Julai 2017, pengurusan 7-Eleven Indonesia telah mengarahkan penutupan seluruh cawangannya.

Penutupan ini menjadi tanda tanya kerana 7-Eleven merupakan rangkaian francais yang besar dan sering menjadi pilihan anak-anak muda kota Jakarta. Berikut beberapa faktor yang menyumbang kepada penutupan francais 7-Eleven Indonesia.

1. Larangan penjualan alk0h0l

Bermula pada 16 April 2015, seluruh kedai serbaneka telah dilarang menjual minuman beralk0h0l.

Larangan ini termaktub dalam undang-undang di bawah menteri perdagangan Indonesia tentang pengendalian dan pengawasan terhadap pengedaran serta penjualan minuman beralk0h0l.

Peraturan baru ini telah menyebabkan berlakunya penurunan jualan 7-Eleven memandangkan minuman beralk0h0l antara penyumbang terbesar dengan 8% hingga 12% dari jumlah pendapatan.

2. Persaingan ketat antara kedai serbaneka

Ketika 7-Eleven mula memasuki pasaran Indonesia, 7-Eleven hanya perlu bersaing dengan Circle K sahaja. Namun, sejak 2011 saingan 7-Eleven bertambah dengan kehadiran francais Lawson yang berasal daripada Jepun.

Manakala pada tahun 2013 pula Family Mart mula memasuki pasaran Indonesia dan merupakan pesaing yang amat berpontesi. Hal ini kerana harga barangan di Family Mart lebih murah dan mempunyai ruang kedai yang lebih besar dari 7-Eleven.

3. Salah target sasaran

7-Eleven terkenal dengan pelbagai snek, kopi dan makanan berat yang perlu dipanaskan. Walaubagaimanapun anak-anak muda yang datang ke 7-Eleven hanya membeli minuman ringan dan melepak berjam-jam.

Ternyata hal ini menjadi antara sebab 7-Eleven terpaksa berhenti beroperasi kerana kuasa beli dari masyarakat yang rendah.

Pengurusan 7-Eleven Indonesia pada awalnya mengharapkan bahawa pelanggan mereka membeli makanan premium yang dijual.

Namun lain pula yang berlaku apabila pelanggan 7-Eleven Indonesia lebih kerap membeli makanan ringan seperti snek sahaja memandangkan hanya anak muda memasuki premis tersebut.

Oleh itu, keuntungan yang diperolehi tidak seiring dengan kos yang telah dikeluarkan pihak pengurusan 7-Eleven.

4. Kos operasi yang tinggi

Seperti diketahui 7-Eleven menyediakan pelbagai kemudahan dan perkhidmatan antaranya seperti mesin memanaskan makanan.

Ianya adalah kos perkhidmatan yang perlu dikeluarkan memandangkan 7-Eleven mempunyai produk premium keluaran mereka sendiri.

Hal ini ada kaitan dengan konsep penawaran dan permintaan sama sebagai mana perniagaan lain.

Jika ada penawaran, maka akan ada permintaan daripada pelanggan. Namun lain pula yang berlaku di 7-Eleven Indonesia apabila memperoleh pemintaan yang tidak memberangsangkan.

Apabila permintaan berkurang tetapi penawaran yang ditawarkan tinggi maka barangan akan menjadi liabiliti. Apabila barangan yang ditawarkan tidak laku maka syarikat akan mengalami kerugian dan barangan terpaksa dibuang.

Bukan itu sahaja bahkan 7-Eleven juga harus menyewa ruangan luas dan lokasi yang strategik di mana ianya pasti memerlukan kos sangat tinggi.

Namun, pihak pengurusan 7-Eleven tidak mempunyai pilihan kerana ruangan luas dan lokasi yang strategik merupakan kriteria bagi menarik pembeli.

5. Dasar membeli barangan tempatan

Masyarakat Indonesia dikenali dengan semangat membeli serta menyokong peniaga-peniaga tempatan. Dasar membeli barangan tempatan ini secara tidak langsung memberikan impak kepada kedai serbaneka seperti 7-Eleven sendiri yang turut terkesan.

Malahan harga yang ditawarkan di kedai-kedai tempatan juga jauh lebih murah. Hal ini secara tidak langsung membuatkan pelanggan memilih untuk mendapatkan produk tempatan memandangkan ianya lebih murah berbanding harga yang ditawarkan di kedai serbaneka.

Jadi, apa yang boleh kita sebagai rakyat Malaysia rumuskan mengenai isu 7-Eleven di Indonesia ini.

Beberapa faktor ini berjaya membuatkan 7-Eleven terpaksa menamatkan operasi mereka di Indonesia.

Boleh lihat juga agaimana rakyat Indonesia mampu membangkitkan semangat membeli barangan tempatan, hal ini boleh dijadikan contoh bagi rakyat Malaysia dalam membantu ekonomi Malaysia.


Uber: Mangsa Terbaru Revolusi Industri 4.0

Uber akan menjual milikan perniagaan mereka di Asia Tenggara kepada Grab (ditubuhkan di Malaysia tetapi kini beribupejabat di Singapura), sama seperti apa yang Uber telah laksanakan bersama Didi Dache di China, dan Yondex di Russia.

‘Decentralization’ dalam pemilikan syarikat adalah tindakan yang akan mengurangkan liabiliti, risiko, tanggungjawab dan memberi kebebasan kepada entiti perniagaan, dalam kes ini mengurangkan liabiliti perniagaan buat Uber.

Tindakan Uber menjual milikan syarikat mereka kepada pesaing tempatan dikatakan untuk memperkemas dan memberi mereka lebih ruang untuk fokus kepada penyenaraian di IPO, seperti yang diperkatakan oleh CEO Uber Dara Khosrowshahi.

Penjualan perniagaan dan inventori mereka kepada entiti tempatan akan memberi lebih peluang kepada syarikat tempatan dan dalam masa yang sama Uber tidak lagi perlu menanggung libiliti perniagaan mereka di satu-satu tempat itu. Penjualan milikan ini akan menyaksikan peningkatan milikan pasaran kepada Grab Malaysia, sebelum ini terpaksa dikongsi bersama Uber. Pemilikan perniagaan akan menyaksikan Grab bakal menguasai terus pasaran Asia Tenggara mereka di Malaysia, Singapura, Thailand, Indonesia, Vietnam, Kemboja dan Filipina.

Namun, kerugian yang dialami oleh Uber meningkat sehingga 60% tahun lalu antaranya pasti disebabkan faktor munculnya syarikat-syarikat ‘ride-sharing’ seumpanya di setiap pelusuk dunia. Syarikat ini dikatakan lebih berdaya saing, kompeten, memperbaiki kelemahan dan kekurangan Uber selain menyediakan perkhidmatan lebih ‘bercitarasa tempatan’ berbanding Uber yang bersifat antarabangsa.

Jika diselusuri khidmat Uber, perjalanan mereka juga bukanlah mudah. Sebagai syarikat yang benar-benar mempopularkan khidmat ride-sharing ini, mereka seringkali terlibat dengan kontroversi dengan penguasa tempatan tentang lesen dan permit. Perancis misalnya mengharamkan terus Uber di sana.

Rungutan bertali arus dari pemandu yang merungut tentang bayaran yang mereka terima serta dari pengguna tentang masalah di dalam aplikasi yang menyaksikan ramai yang mengelak dari menggunakan Uber. Ada ketikanya apabila dibandingkan dengan penyedia khidmat tempatan, Uber meletakkan harga yang lebih tinggi berbanding pesaing membuatkan pengguna lebih berhati-hati dengan Uber.

Ia lebih mencabar apabila syarikat seumpanya namun bercitarasa tempatan dan dibangunkan oleh syarikat milik tempatan sendiri ditubuhkan dan memberi khidmat sama. Syarikat-syarikat tempatan ini berjaya mengurangkan masalah yang selama ini terpaksa mereka hadapi dengan Uber, menyebabkan pengguna teramai semakin beralih arah.

Sememangnya mutakhir ini, walaupun diakui bahawa Uber adalah antara pelopor terawal (masih lagi boleh dibahaskan; kerana ada khidmat ride-sharing lebih awal wujud sebelum Uber) ia bagaimanapun kini terpaksa gigih bersaing lautan perkhidmatan yang sama yang ditawarkan oleh syarikat-syarikat tempatan.

Selain pesaing Uber di Amerika sendiri iaitu Lyft dan Gett, Uber terpaksa bersaing dengan syarikat seumpanya di banyak negara lain di serata dunia. Perancis yang mengharamkan Uber hanya membenarkan Zaleou dan Le Cab sahaja beroperasi. Di India pula ada Ola, dengan UK dan Ireland pula memiliki Hailo. China dengan Didi Dache dan Korea Selatan pula memiliki Kakao Taxi. Di Jepun lebih ramai memilih Takkun, kerana citarasa dan naratif tempatan yang ditawarkan lebih menarik minat ‘riders’ tempatan. Di Turki mereka memiliki Bitaksi, dan di Australia Uber perlu bersaing dengan Ingogo dan goCatch. Malah terdapat sebuah syarikat beribu pejabat di Brazil, membangunkan Easy Taxi yang kini telah beroperasi di lebih 30 negara dan 420 bandar seluruh dunia, kini sedang bersaing merebutkan kek pasaran yang sama serata dunia.

Dan ini belum disenaraikan lebih banyak lagi syarikat atau pembangun aplikasi ride-sharing yang benar-benar ‘localized’ dan benar-benar sesuai dan kena dengan citarasa dan citra tempatan.

Jelas, perkembangan ini juga pastinya disebabkan kebebasan yang ditawarkan oleh ‘open source’, juga perkembangan internet dalam era revolusi industri 4.0. Ini membuktikan bahawa ia membenarkan sesiapa jua yang berkemampuan dalam memiliki capaian kepada ‘pengetahuan’ tentang sumber, pengaturcaraan aplikasi, pemasaran atas talian dan memanfaatkan teknologi terkini untuk memacu perniagaan, berkongsi pasaran dalam industri yang sama.

Ironi sekali apabila Uber, antara syarikat yang mendapat manfaat terawal hasil perkembangan teknologi dan letusan Revolusi Industri 4.0 sendiri kini seakan goyang dan masih perlu terus berusaha untuk meletakkan diri mereka supaya lebih relevan di dalam pasaran yang serba mencabar hari ini. Uber ‘dimakan’ pemain kecil dan tempatan dengan menggunakan model perniagaan yang sama, tetapi pastinya lebih meyakinkan pengguna tempatan.

Jika kini, Uber mungkin terkesan dengan pesaing di dalam pasaran yang sama, mungkin akan datang, dengan perkembangan teknologi yang lebih maju seperti kenderaan tanpa pemandu, bahan api yang lebih efisien atau pengangkutan awam lebih cekap dan murah, tiada siapa yang dapat benar-benar pasti apa yang berlaku. Siapa tahu, teknologi ini dan yang masih belum ditemui akan memberikan lebih banyak ketidaktentuan dan kemungkinan di masa hadapan, malah mungkin akan menggagalkan Uber dan lain-lain syarikat seumpamanya jika mereka ini tidak terus berusaha untuk kekal relevan.

Di dalam Revolusi Industri 4.0, ia bukannya tentang soal siapa lebih cepat, maka dia akan dapat lebih banyak, tetapi siapa lebih bijak, maka dia akan dapat lebih banyak.

Maka, ada tiga persoalan yang lebih penting, kita sekarang di mana, mahu pilih apa, dan adakah kita bersedia?


Apa Yang Menjatuhkan Tamadun Babylon?

Kejatuhan Babylon merupakan sebuah peristiwa bersejarah yang berlaku pada tahun 539 Sebelum Masihi. Peristiwa ini menyaksikan penaklukan Babylon oleh Empayar Achaemenid yang dipimpin oleh Cyrus Agus, sekaligus menandakan pengakhiran Empayar Neo-Babylon. Peristiwa kejatuhan Babylon ada direkodkan di dalam sejumlah sumber purba, termasuklah Silinder Cyrues, karya sejarahwan Yunani yang bernama Herodotus, serta sejumlah kitab dalam Perjanjian Lama.

PERTUMBUHAN PESAT SEBELUM KEHANCURAN BABYLON

Kota Babylon terletak di Iraq moden dan sejarahnya boleh dijejak kembali pada milenium ke-3 Sebelum Masihi, ketikamana ia masih merupakan sebuah kota pelabuhan kecil di Sungai Furat. Pada aktu itu, Babylon berada di bawah naungan Empayar Akkadia. Merentas masa, bandar ini berkembang pesat dan membesar menjadi salah sebuah kota yang paling penting di Mesopotamia purba.

Pada kurun ke-18SM, Babylon menjadi kuasa besar di rantau tersebut ketika ia berada di bawah pemerintahan raja dari bangsa Amori, Hammurabi. Namun, Empayar Babylon Pertama tidak dapat bertahan lama dan tumbang di tangan penguasaan bangsa-bangsa asing seperti bangsa Het (Hittite), bangsa Kass (Kassite) dan bangsa Assyria.

KEHANCURAN EMPAYAR NEO-ASSYRIA

Berikutan kemangkatan Ashurbanipal sekitar tahun 627SM, perang saudara meletus sekaligus mengakibatkan Empayar Neo-Assyria melemah. Ramai yang mengambil kesempatan ini untuk melakukan pemberontakan. Antaranya ialah penguasa Kaldan (Chaldean) yang bernama Nabopolassar. Beliau membentuk pakatan dengan bangsa Medes, Parsi, Scythia dan Kimmeri (Cimmeria). Pakatan ini berjaya menghapuskan Empayar Neo-Assyria secara muktamad.

KELAHIRAN EMPAYAR NEO-BABYLONIA

Setelah merdeka dari pemerintahan bangsa Assyria, Nabopolassar pun menubuhkan Empayar Neo-Babylon dengan kota Babylon dijadikan sebagai ibu kota. Empayar ini mencapai zaman kemuncaknya pada era pemerintahan Nebuchadnezzar II, yang menggantikan Nabopolassar sekitar tahun 605 Sebelum Maishi. Pada era pemerintahan beliau yang berpanjangan sehingga tahun 562SM, Empayar Neo-Babylon menguasai wilayah Babylonia, Assyria, sebahagian Asia Kecil, Phoenicia, Israel dan bahagian utara Tanah Arab.

NABONIDUS SEBAGAI PUNCA KEJATUHAN BABYLON?

Raja-raja yang menggantikan Nebuchadnezzar II tidak memiliki keupayaan yang setanding dengan beliau. Kesemuanya memerintah dalam tempoh waktu yang sangat singkat. Sepanjang dekad yang menyusuli kemangkatan Nebuchadnezzar II, Empayar Neo-Babylon diperintah oleh empat orang raja yang silih berganti, dengan Nabonidus sebagai yang terakhir. Nabonidus memerintah dari tahun 556SM sehinggalah pada tahun kejatuhan Babylon, iaitu 539SM.

Nabonidus memerintah selama 17 tahun dan namanya dikenang sebagai pemerintah yang membaikpulih seni bina dan tradisi purba di rantau itu, sekaligus meraihkannya gelaran ‘raja arkeologis’ dalam kalangan sejarahwan moden. Walau bagaimanapun, beliau tidak begitu digemari oleh rakyatnya, terutama para pendeta Marduk. Hal ini kerana beliau cenderung mengenepikan kultus Marduk si dewa pelindung Babylon dan lebih mengutamakan dewa bulan, Sin.

BILAKAH BABYLON TUMBANG?

Pada sekitar waktu yang sama, Parsi di timur berkembang secara pesat di bawah pemerintahan Cyrus Agung. Pada tahun 549 Sebelum Masihi, Medes ditewaskan oleh Parsi yang kemudiannya melanjutkan penaklukan di wilayah sekeliling Babylon. Akhirnya pada tahun 539 Sebelum Masihi, kota Babylon sendiri ditakluk oleh Parsi.

Kejatuhan Babylon ini menandakan berakhirnya Empayar Neo-Babylon. Peristiwa bersejarah ini direkodkan oleh sejumlah sejarahwan purba. Pun begitu, lantaran naratifnya yang tidak konsisten antara satu sama lain, maka sukar untuk menceritakan semula peristiwa sebenar yang berlaku.

Penulis-penulis Yunani seperti Herodotus dan Xenophon melaporkan bahawa Babylon tumbang setelah ia dikepung. Namun, Silinder Cyrus dan Hikayat Nabonidus (sebahagian daripada Hikayat Babylon) pula mendakwa bahawa Babylon ditakluk oleh Parsi tanpa peperangan. Selain itu, Silinder Cyrus turut memerincikan raja Parsi itu sebagai individu yang dipilih oleh Marduk untuk menguasai Babylon.

RAMALAN TENTANG KEJATUHAN BABYLON

Kejatuhan Babylon juga dipandang signifikan dalam sejarah Biblikal kerana ia disebutkan dalam sejumlah kitab Perjanjian Lama. Dalam Kitab Isaiah, diperihalkan sebuah kisah yang sama seperti Silinder Cyrus. Dalam kisah ini, tuhan bangsa Israel dan bukannya Marduk yang memilih Cyrus. Selepas kejatuhan Babylon, kaum Yahudi yang diusir dari tanah air mereka semasa ditakluk oleh Nebuchadnezzar II dibenarkan untuk pulang ke kampung halaman masing-masing.

Dalam kitab lain, iaitu Kitab Daniel, kejatuhan Babylon sudah pun diramalkan sejak zaman Nebuchadnezzar II lagi. Menurut kitab ini, si raja mengalami sebuah mimpi di mana beliau melihat sebuah patung berkepala emas, berdada dan bertangan perak, perut dan pehanya daripada gangsa, berkaki besi dan telapak kakinya pula daripada besi yang bercampur dengan tanah liat.

Patung ini dihancurkan oleh batu, yang kemudiannya berubah menjadi sebuah gunung yang memenuhi bumi. Mimpi ini ditafsirkan oleh Nabi Daniel yang mengatakan bahawa patung tersebut mewakili empat buah kerajaan yang bersambungan – yang pertama adalah Empayar Neo-Babylon, dan kesemua kerajaan ini akan dihancurkan oleh Kerajaan Tuhan.

TERJEMAHAN:

Wu Mingren. (1 Disember 2018). The Monumental Fall of Babylon: What Really Shattered the Empire? Ancient Origins. https://www.ancient-origins.net/ancient-places-europe/fall-babylon-0011090


Siapa Manusia Terawal Mengirimkan Surat Cinta?

Sebelum kedatangan prasarana digital seperti Facebook dan WhatsApp, orang ramai tidak kira usia – pucuk muda dan tangkai tua – menjalinkan cinta dengan menggunakan layangan surat. Ada yang berpuisi. Ada yang bersyair. Entah ada yang cakap terus tanpa berlapik.

Surat cinta mewarnai kalam kasih dunia ini. Sains di sebalik surat cinta menceritakan banyak tentang selok-belok psikologi seseorang yang dilamun perasaan. Sebab selalunya orang yang tulis surat cinta sudah lama jatuh hati.

Pendam punya pendam – empangan pun bertakung tinggi. Maka apabila tiba masanya, jiwa pun tertumpah dalam bentuk cecair biru atau hitam pada kertas. Dengar kata ada yang tulis surat cinta punya feeling sampai kertas pun terκoγaκ (sebab cinta kena tolak macam korang yang masih single ni).

Tetapi pernah fikir tidak? Dari mana datangnya idea tulis surat cinta. Sejarah di sebalik surat cinta memang sangat luas. Asal-usulnya menongkah jauh merentasi zaman, lebih jauh daripada pengasasan negara-negara moden.

Malah Empayar Rom pun belum timbul lagi ketika itu. Kota Troy masih bagaikan kampung sahaja. Nun jauh sekitar 5,000 tahun dahulu, kitab Bhagavatha Purana menceritakan kisah cinta Puteri Rukmini dengan Raja Krishna.

Rukmini meminta bantuan seorang pengutus berkasta Brahmin yang bernama Sunanda. Kiranya Sunanda menjadi perantara antara dua merpati sejoli ini. Catatan mendapati peristiwa ini berlaku sekitar 5,000 tahun lalu.

Walau bagaimanapun, cinta Rukmini dan Krishna adalah mitologi (mythology)… bukannya sejarah (history).

Krishna sendiri adalah jelmaan (avatar) dewa Hinduisme yang kelapan. Jadi pengamatan sejarah harus menggunakan unsur-unsur sejarah. Namun tiada salah kalau bercerita sediit sebanyak tentang Rukmini dan Krishna.

Kisahnya begini. Rukmini adalah jelmaan Lakshmi, yang berpasangan dengan Vishnu. Baginda dikatakan seorang manis rupawan yang juga beriman dan pandai. Kira beauty with brain senang cakap.

Rukmini sudah jatuh cinta pada Krishna, yang terkenal kerana menjatuhkan dua raja yang jahat. Cinta ini direstui ibu bapanya.

Tetapi abangnya pula tidak setuju (kerana bersekutu dengan salah seorang raja jahat). Abangnya mahu pasangkan Rukmini dengan orang lain. Maka surat cinta Rukmini adalah suatu usaha gigih untuk membebaskan diri daripada belenggu abangnya (Saran, 2014).

Melihat Daripada Aspek Sejarah

Mesir Purba mengamalkan gaya cinta yang agak terkµtµk kalau banding dengan cara hidup sekarang. Agama-agama Ibrahim sekarang ini menegah perkahwinan antara abang dan adik dengan  larangan keras.

Tetapi zaman Mesir Purba dulu, perkara ini adalah normal. Akhenaten (1353 S.M. – 1334 S.M.) adalah firaun yang menghentikan penyembahan dewa-dewi yang banyak. Baginda mengimarahkan ajaran mirip tauhid yang berpaksikan Tuhan bernama Aten. Tidak pasti kenapa baginda bertukar piagam.

Sekadar makluman, pertukaran ini tidak bertahan lama… kerana firaun-firaun susulan menghentikan tauhid Atenisme dan merαηαpkan segala monumen yang ada kena mengena dengan Akhenaten.

Perkahwinan Akhenaten dengan adik kandung sendiri (Hawass, 2010) dikurniakan zuriat iaitu Tutankhamun, yang sekarang terkenal sebagai Firaun Tempang. Jadi Tutankhamun adalah anak Akhenaten senang cakap.

Tutankhamun kemudian berkahwin dengan Ankhesenamun, juga anak Akhenaten dengan isteri lain. Harap maklum yang Tutankhamun ada terlalu banyak masalah kesihatan (Markel, 2010). Baginda pergi buat selamanya ketika berusia 18 tahun, meninggalkan Ankhesenamun dalam kesunyian.

Ankhesenamun pun mengutuskan surat kepada seorang raja dalam kalangan bangsa Hittite. Baginda merayu raja ini, “utuskanlah seorang putera. Renung kecantikan beta dalam pakaian kain linen yang dibasahkan.”

Penulisan ini dipercayai surat cinta paling tua dalam sejarah… meskipun bukan pada seorang jejaka idaman. Ankhesenamun kemudian berkahwin dengan pengganti Tutankhamun yang bernama Ay. Masalahnya, Ay ini pula dipercayai datuk Ankhesenamun sendiri. Rumit…

RUJUKAN:

Hawass, Z., et al. (2010). Ancestry and Pathology in King Tutankhamun’s Family. The Journal of the American Medical Association. 303.

Markel, H. (2010, February 17). King Tutankhamun, modern medical science and the expanding boundaries of historical inquiry. JAMA. 303 (7): 667-668.

Saran, R. (2014). Lord Krishna: Gods & Goddesses in India. Diamond Pocket Books.


Pengajaran Daripada Sejarah Melayu

Selalunya, pengajaran yang paling pedih dan yang terbaik untuk dipelajari adalah sejarah kita sendiri.

Penakluk Portugis, Alfonso de Albuquerque hanya mengambil 20 hari untuk merampak pelabuhan Melaka pada 15 Ogos 1511. Perkara ini berlaku walaupun Melaka mempunyai lebih banyak pahlawan, lebih banyak senjata dan lebih banyak meriam malah turut mempunyai negara jiran sebagai negara sekutu.

Jadi, di manakah silapnya?. Melaka menyangka bumi bertuah ini sebuah negara kebal serta dilimpahi dengan kemewahan. Melaka juga yakin China akan mendapatkan bantuan dari Siam dan dari Pahang.

Pada kurun ke-15 dan ke-16, Melaka ialah pusat dalam dunia Melayu, pelabuhan yang mengawal Selat Melaka, laluan air semulajadi dan saluran utama antara India dan China.

Namun, kekalahan Melaka dalam peperangan [menentang Feringghe] amat muktamad sehingga tidak dapat mengembalikan semula status asalnya.

Menurut Tome Pires yang menulis buku Suma Oriental dan beliau tiba di Melaka sejurus penaklukan, Melaka ialah bandar terkaya dalam cubaan Portugis untuk menakluk. Menurutnya lagi, walaupun Melaka mempunyai kekayaan, mempunyai kekuatan tentera seramai 20,000 dan mempunyai lebih daripada 8,000 buah meriam, Sultan Mahmud Shah ialah sultan yang tidak popular. Agama digunakan sebagai punca pembahagian juga sebab ketidak puasan dalam kalangan bangsawan dan kalangan pedagang asing.

Petikan daripada Sejarah Melayu menunjukkan bahawa general Portugis itu telah mengkaji serta telah menyusup masuk serta mempengaruhi pembesar dan saudagar di Melaka untuk mendapatkan maklumat serta melakukan risikan bagi membuat strategi kempen perangnya. Walaupun Melaka telah bersedia untuk menghadapi peperangan ini namun perpecahan dalam kalangan rakyat di Melaka yang kelihatan canggih ini adalah antara perkara yang menyumbang kepada kemenangan mutlak kepada Portugis. Di sebalik kekayaan Melaka yang tidak dapat ditandingi ini, Melaka sebenarnya sedang menderita dalam kalangan orang kaya – dengan sifat tamak dan iri hati.

SATU HALAMAN DARIPADA SEJARAH

Pada awal tahun 1600, adalah diketahui semua bahawa Vatican memiliki satu salinan manuskrip iaitu Undang-Undang Melaka dengan anggapan ingin memahami Melaka secara mendalam. Sehingga ke hari ini, Vatican City Library memiliki manuskrip Undang-Undang Melaka yang tertua di dunia.

Setelah sekian lama, mungkin benar bahawa penaklukan Melaka adalah sebahagian daripada agenda yang lebih besar. Selain daripada ingin mengawal perdagangan rempah, Raja Portugal, Manuel I merancang untuk menghalang dan menghapuskan perdagangan dengan menakluk Aden, Ormuz dan akhir sekali Melaka.

Setelah Melaka jatuh ke tangan Portugis, dunia Melayu dan empayar Islam bekerjasama menentang penguasaan barat. Kerjasama ini boleh dinilai dalam buku bertajuk Ottoman Connections to the Malay World menerusi satu siri rencana yang diedit oleh Said Kayadibi dari Universiti Islam Antarabangsa Malaysia.

Buku ini membincangkan mengenai sejarah panjang antara dunia Melayu dengan Muslim termasuk Rumi-Turks, Hadramis dan Uthmaniyah. Buku ini turut menceritakan bagaimana perhubungan ini menggambarkan kerjasama dalam agama, dalam politik dan dalam undang-undang. Ia juga membincangkan peranan Sultan Abdulhamid II dalam memperbaiki hubungan dunia Melayu dengan cendiakawan, pemerintah dan warisan mereka dalam menentang kuasa koloni Barat.

MISI PENAKLUK

Pada April 1511, Alburquerque mula bertolak dari India ke Melaka dengan 18 buah kapal bersama-samanya. Beliau memberitahu orang-orangnya, “Saya amat pasti jika perdagangan Melaka dapat dirampas daripada mereka, Kaherah dan Mekah akan hilang punca (daripada The Commentaries of The Great Alfonso den Albuquerque).

Mungkin kurang tepat untuk menyatakan bahawa Albuquerque hanya mengambil masa 20 hari untuk mengalahkan Melaka. Sudah terdapat tanda-tanda kejatuhan Melaka sebelum ketibaan Albuquerque lagi dengan angkatan tenteranya. Dalam mana-mana peperangan adalah penting untuk mengetahui kelemahan musuh. Ini ialah kunci kejayaan. Beliau berjaya memujuk pedagang asing agar tidak mencampuri peperangan yang akan berlaku. General tentera laut Portugis berkata kepada mereka, ini bukan peperangan mereka dan mereka tidak perlu menderita seperti keluarga diraja Melaka atau rakyat Melaka.

MALAM MENJELANG PEPERANGAN

Malam sebelum pertempuran akhir. Raja Ahmad, putera kepada Sultan Mahmud berdiri di Balairong Seri, ruang utama untuk mengadap Sultan bersama-sama dengan orangnya. Pahlawan paling berani Melaka, kaum lelaki dan kaum wanita turut hadir dalam perjumpaan ini.

Sultan Ahmad bertitah kepada orang-orangnya yang tiba dengan senjata masing-masing. “Apakah harus kita lakukan – malam sebelum pertempuran. Adakah kita menanti fajar menyingsing dengan berdiam diri? Beta fikir tidak. Ayuh kita membaca legenda pertempuran kita yang terkenal agar para pahlawan kita akan bersemangat.”

Tun Indera Segera mengeluarkan manuskrip Hikayat Hanafiah Maohamed dan beliau berkata: “Jika kita membaca kisah Hikayat Hanafiah Muhammad, tiada siapa akan mempercayai bahawa mereka berupaya melakukan aksi sehebat ini. Ayuh kita baca Hikayat Amir Hamzah dengan kecantikan bahasanya serta keberanian Amir Hamzah akan memberi semangat kepada orang-orang kita sehingga sanggup mempertaruhkan nyawa mereka.”

Mereka yang hadir dalam perjumpaan itu mendengar epik Hikayat Amir Hamzah dalam suasana penuh kesunyian dengan kata-kata dalam berkemandang memecah suasana malam. Turut hadir dalam perjumpaan itu ialah Tun Ali Hati, Seri Udani dan ramai lagi. Antara mereka ialah seorang pemuda yang dihormati. Beliau dikenali sebagai Enrique The Black of Malacca di dunia luar dan bagi kita beliau ialah Panglima Awang. Beliau menjadi teman rapat kepada Ferdinand Magellan, warga Portugis yang mengetuai Expedisi Spain untuk mengelilingi dunia.

PATAH TUMBUH KEMBALI

Sejarah mempunyai caranya tersendiri dalam mengejutkan kita. Kejadian yang berlaku 500 tahun lalu boleh menjadi dokongan kepada hasil yang tidak disangka. Setelah pertempuran berakhir di Melaka, Panglima Awang telah ditangkap oleh Portugis. Beliau telah dijadikan hamba dan beliau telah kehilangan kebebasan bersama-sama dengan ribuan penduduk Melaka. Seolah-olah ketentuan nasib, Albuquerque telah menyerahkan beliau kepada pegawai beliau yang bernama Magellan yang memerlukan penterjemah. Sejak itu, beliau dikenali sebagai Enrique of Malacca.

Kebanyakan kita sudah mengetahui kisah Enrique mengelilingi dunia bersama-sama Magellan sebagai hamba beliau yang paling dipercayai.

Lapan tahun setelah Melaka ditawan, Magellan meninggalkan Sepanyol bersama-sama dengan anak kapal seramai 270 termasuk Enrique untuk mencari jalan baharu ke pulau rempah. Menerusi jurnal perjalanan Antonio Pigafetta, kita dapat mempelajari bagaimana Enrique memainkan peranan utama dalam berkomunikasi dengan Raja Humabon apabila armada Portugis tiba di Nusantara. Pada mulanya, beliau mengalami kesukaran berkomunikasi dengan penduduk asli, maka, di Cebu, Enrique berbicara dengan Raja Humabon dalam bahasa Melayu – lingua franca di rantau ini. Ferdinand Magellan disambut baik oleh Raja Humabon, sebahagian disebabkan oleh perhubungan baik antara Magellan dan Enrique.

Malangnya, perbalahan dalaman dengan Datu Lapu Lapu berakhir dengan kematian Magellan. Tempat Magellan digantikan dengan abang ipar Magellan, Duarte Barbosa sebagai kapten baharu. Beliau enggan memberi kebebasan kepada Enrique seperti yang diwasiatkan oleh Magellan. Seterusnya, kejadian yang tidak diingini berlaku, kru kapal yang masih tinggal dibunuh oleh Raja Humabon dalam satu bankuet dan yang terselamat kembali semula ke Sepanyol.

Enrique dipercayai terselamat dan kembali semula ke Melaka. Hari ini, ramai ahli akademi mengakui bahawa kemungkinan Enrique ialah orang pertama mengelilingi dunia. Beberapa tahun lalu ketika bersarapan di sebuah bengkel antarabangsa yang dianjurkan oleh Isle, Singapore on Javanese and Malay Literature. Prof G L Koster of Universidade do Minho, Portugal berkongsi dengan saya fakta mengenai Enrique of Malacca yang diterima dalam dunia akademi.

James Duncan Phillips, Professor of History di Universiti Harvard mendedikasi buku tulisan Dr Joyce E. Chaplin dengan tajuk Round About The Earth – Circumnavigation from Magellan To Orbit yang pernah memenangi hadiah kepada pelayar yang mengelilingi dunia, Enrique d Malacca yang juga dikenali sebagai Henry The Black, dengan beliau berkata , “mencipta sejarah dengan tidak sangka”.
Walaupun kita telah kehilangan pelabuhan kosmopolitan kita pada tahun 1511, kejadian yang berlaku sejak hari itu membawa kepada banyak plot dan perjumpaan. Itulah sejarah.

Pada garis masa sekarang, Melaka berada di legasinya ditambah dengan pengiktirafan daripada Unesco sebagai Tapak Warisan Dunia.

Maka, keputusan Tunku untuk mengisytiharkan kemerdekaan di Melaka dahulu adalah satu keputusan yang mendalam dan signifikant. Pada Januari 1956, Tunku Abdul Rahman membawa delegasi kecil yang terdiri daripada gabungan Perikatan dan wakil Raja-raja ke London. Setelah beberapa minggu mengadakan rundingan, Kerajaan British bersetuju memberi kemerdekaan kepada Malaysia pada 31 Ogos tahun berikutnya.

Peristiwa Tunku kembali dari London pada 20 Februari 1956, beliau mengumumkan berita yang dinanti-nantikan di Padang Merdeka, Bandar Hilir Melaka adalah satu peristiwa yang bersejarah.

Maka, kedaulatan negara kita yang pernah hilang telah dikembalikan kepada kita untuk dihargai dan mempelajari kepentingan sejarah.


Al-Biruni: Ilmuwan Islam Masyur Dalam Kegemilangan Islam

Suatu masa dahulu, sewaktu zaman kegemilangan Tamadun Islam, kita dapat melihat bahawa umat Islam tidak pernah mendikriminasikan ilmu. Ketika itu, mempelajari ilmu seperti sains dan matematik langsung tidak dipanggil mempelajari ilmu barat. Bahkan umat Islam tekun meneliti setiap helaian ilmu dari tamadun yang lebih awal daripada mereka.

Dari Rom yang pernah suatu dulu megah memayungi seluruh eropah, Yunani yang kaya dengan falsafah agung mereka, Mesopotamia yang agung dengan ilmu-ilmu perubatan mereka, sehingga ke Mesir Purba yang memiliki ilmu matematik yang mengkagumkan, ketika itu kita tidak pernah bias dalam menuntut ilmu-ilmu yang lahir daripada tamadun sebelum mereka, dan mengembangkan lagi tradisi ilmu itu.

Ayuh, saya bawa kalian untuk mengenali salah seorang tokoh ilmuwan Islam yang tidak kurang hebatnya dalam sejarah. Kalau saya sebut nama Abu Raihan Al-Biruni, pasti kalian tidak akan mengenalinya. Tetapi kalau saya menyebut nama Al-Biruni, rata-rata daripada kita pasti mengenali tokoh hebat ini.

Kepada sesiapa yang belum kenal, kita akan mengembara bersama menyelami tokoh hebat ini. Yang sudah kenal, mari kita ulang kaji sedikit sejarah tokoh hebat ini. Al-Biruni untuk pengetahuan kalian ialaj seorang ahli ekonomi, ahli fizik, penulis ensiklopedia, ahli falsafah, ahli sejarah, ahli farmasi dan seorang pengembara. Hebatkan tokoh genius umat Islam ini? Mari, kita buka sedikit lagi helaian hidup beliau.

Diceritakan bahawa ketika berusia 17 tahun lagi, beliau telah mengkaji mengenai garis lintang dalam bidang astronomi. Apabila menginjak usia 22 tahun, kartografi dijadikan kaedah untuk membuat unjuran belahan bumi dan usia 27 tahun pula, dia sudah menghasilkan banyak buku mengenai astro lab atau alatan yang digunakan oleh ahli astronomi, buku mengenai sistem perpuluhan, buku kajian bintang dan buku sejarah. Sepanjang riwayat hidupnya, lebih daripada 120 buah buku dihasilkan oleh Al-Biruni. Selain itu, bersama dengan guru beliau iaitu Abu Nashr Manshur, Al-Biruni telah menghasilkan 25 buah buku mengenai ilmu astronomi dan matematik.

Antara kajian beliau ialah mengenai alam semesta seperti membincangkan bahawa alam semesta tidak akan kekal dengan pembuktian berdasarkan ilmu-ilmu sains. Al-Biruni juga menulis mengenai siang dan malam dan beliau membuktikan panjang siang dalam setahun di kurub. Beliau telah mencipta sejenis alat untuk mengukur masa dan waktu di siang hariserta menulis buku mengenainya iaitu Ta’bir al-Mizan wa Taqbir al-Azman Bukunya Tanqih al-Tawarikh pula membincangkan tentang tarikh. Tasawwur Amr al-Fajr wa alShafiq fi Jihat al-Gharb wa al-Sharq pula membincangkan tentang terbitnya fajar.

Di dalam bukunya yang bertajuk, Qanun al-Mas’udi adalah antara bukunya yang terakhir yang membincangkan perkara di atas dengan lebih terperinci. Siang dan malam, bulan dan tahun, bulan serta matahari, juga penerangan terperinci mengenai perbezaan takwiin, maklumat tambahan (baru) mengenai kalendar orang India, mengubah takwin Sakkala kepada takwin Hijrah semuanya tercatat kemas dalam bukunya.

Al-Biruni adalah antara orang terawal yang membuat kesimpulan bahawa cahaya lebih laju daripada bunyi. Beliau membidas Aristotle yang mengatakan langit tidak mempunyai graviti. Al-Biruni harus dipuji kerana ulasan beliau tentang trigonometri sfera dalam kitab Qanun Al-Masudi sepanjang 10 bab.

Al-Biruni, turut digekar sebagai Bapa Geodesi kerana jasanya dalam pengembangan ilmu bumi. Beliau juga merupakan Bapa Indologi kerana kerajinan beliau mengkaji mengenai sejarah, budaya dan agama masyarakat di India. Ahli geografi agung ini tahu tentang banjaran gunung di India yang dikenali sebagai Himalaya. Dalam bukunya India, beliau membincangkan peranan kawasan pengunungan dalam menyumbang hujan lebat dan melindungi sebahagian daerah Kashmir. Dia juga telah menguasasi aritmetik orang India.

Beliau juga digelar Bapa Antropologi, apabila menjadi orang pertama yang melopori bidang kajian budaya masyarakat. Dan ilmu antropologi inilah yang admin sering seru agar dipelajari oleh para ustaz kita kerana hari ini, mereka seperti kurang ilmu ini sehingga membabi-buta melabelkan budaya dan adat Melayu dengan pelbagai tohmahan.

Hari ini, para saintis, pelajar sains dan pekerja makmal harus berterima kasih kepada Al-Biruni kerana beliau telah mencipta pelbagai peralatan di makmal seperti Pynometer. Kehebatan Al-Biruni ini mendapat pujian para ilmuwan yang lahir pada zaman atau selepas beliau. Al-Sabra menobatkan Al-Biruni sebagai ilmuwan tersohor dalam sejarah dunia manakala George Sarton iaitu bapa Sejarah Sains Barat mengangkat kedudukan Al-Biruni bahawa beliau salah seorang daripada ilmuwan terhebat sepanjang zaman!

Senang cerita, Al-Biruni ialah lambang bahawa Islam tidak pernah bias menuntut ilmu. Buktinya, dia mengkaji segala sumber ilmu yang pernah wujud dan mengembangkannya lagi. Antara contohnya, beliau tidak segan menguasai Aritmetik orang India.

Wahai orang Islamku terutama Melayu di Malaysia, ingatlah jangan sesekali bias dalam menuntut ilmu. Tuntulah ilmu walau yang mengajarkan anda itu seorang Yahudi sekalipun!